title: Thérésa Tallien

text: Barras lopetti suhteen madame Tallienin kanssa vuonna 1799, koska sen tulo yleiseen tietoon haittasi Barrasin mainetta. Madame Tallienin seuraava rakastaja oli Ranskan rikkaimpana miehenä tunnettu liikemies Gabriel-Julien Ouvrard. Hän sai viimein avioeron Jean-Lambertista vuonna 1802. Vallan keskittyessä Napoleonille madame Tallien menetti vähitellen vaikutusvaltansa, sillä hän oli Barrasin entisenä rakastajattarena Napoleonin epäsuosiossa. Vuonna 1805 hän nai kreivi François-Joseph-Philippe de Riquet-Caramanin, joka hieman myöhemmin peri enoltaan Chimayn ruhtinaan arvon. He muuttivat asumaan Chimayn linnaan François’n entisen ruhtinaskunnan alueelle, joka kuului vuodesta 1815 Alankomaihin ja vuodesta 1830 itsenäistyneeseen Belgiaan. Chimayssa Thérésa tuli tunnetuksi harjoittamastaan hyväntekeväisyydestä. Monet tunnetut muusikot ja säveltäjät, muun muassa Luigi Cherubini, vierailivat hänen luonaan. Hän kuoli maksatautiin 61-vuotiaana vuonna 1835.


title: Thérésa Tallien

text: Thérésalla oli ensimmäisestä avioliitostaan yksi poika, toisesta avioliitosta kaksi tytärtä ja kolmannesta avioliitosta kaksi poikaa ja kaksi tytärtä. Lisäksi hänellä oli Ouvrandin kanssa neljä aviotonta lasta, jotka saivat sukunimekseen hänen tyttönimensä Cabarrus.


title: Diana Popova

text: Diana Antonieva Popova (bulgariaksi Диана Антониева Попова) (s. 10. joulukuuta 1976 Sofia, Bulgaria) on bulgarialainen entinen rytminen voimistelija, Euroopan junioreiden mestari.


title: Nikolai Pirogov

text: Nikolai Ivanovich Pirogov (25. elokuuta 1810 – 5. joulukuuta 1881) oli venäläinen tiedemies ja lääkäri, jota pidetään yleisesti yhtenä tärkeimmistä kenttäkirurgian kehittäjistä. Hän käytti ensimmäisenä eetteriä puudutukseen taistelukentällä ja tätä sovellettiin aina toiseen maailmansotaan asti. Hän toteutti ensimmäisenä tutkimusta puudutukseen liittyvistä kuolemantapauksista.


title: Nikolai Pirogov

text: Nikolai Pirogov syntyi Venäjän keisarikunnassa Moskovan kaupungissa 25. elokuuta 1810. Pirogov oli lahjakas lapsi ja hän opetteli lukemaan venäjää jo 6-vuotiaana. Lisäksi hän oppi myös latinaa ja ranskaa. Pirogov pääsi opiskelemaan lääketiedettä Moskovan yliopistoon perhetutun ansiosta vain 13-vuotiaana, kun yleinen alaikäraja oli 16 ikävuotta. Hän valmistui lääkäriksi toukokuussa 1828 neljän opintovuoden jälkeen Moskovan yliopistosta vain 17-vuotiaana. Valmistuttuaan Moskovan yliopistosta Pirogov suuntasi Tarton yliopistoon lääketieteen jatko-opintojen vuoksi ja sai tohtorinarvon vuonna 1832. Pirogov opiskeli vielä hetkellisesti Berliinissä ja Göttingenissä.


title: Nikolai Pirogov

text: Maaliskuussa 1836 Pirogov nimitettiin Tarton yliopiston uudeksi kirurgian professoriksi. Hän ehti toimia kirurgian professorina viisi vuotta, kun hänelle tarjoutui mahdollisuus maaliskuussa 1841 toimia professorina Pietarissa sotilaslääketieteen akatemian kirurgisessa sairaalassa sekä johtavana kirurgina maavoimien varuskuntalasaretissa. Vuoden 1847 tammikuussa Pirogov alkoi tutkia ja testata eetterin vaikutuksia puudutuksessa Venäjän keisarikunnan hallinnon painostuksesta. Hänen aiemmat epäilyksensä eetterin käytöstä puudutuksessa hävisivät ja hän näki eetterin mahdollisuudet sekä uskoi sen mullistavan kirurgiset käytännöt. Pirogov testasi ensin eetteriä itseensä ja apulaisiinsa ennen kuin käytti sitä potilaisiinsa. Ensimmäiset kaksi leikkausta, joissa käytettiin eetteriä puudutukseen, hän toteutti 14. helmikuuta 1847 Pietarissa. Pirogov piti kirjaa puudutusten sivuvaikutuksista sekä kuolleisuusluvuista leikkauksissa. Hänen mielestään puudutuksella ei ollut vaikutusta kuolemantapauksiin, jos eetteriä tai kloroformia käytettiin vain tarvittava määrä.


title: Nikolai Pirogov

text: Saman vuoden keväällä Tsaari Nikolai I halusi eetteriä käytettävän myös sotarintamalla ja hän lähetti Pirogovin Kaukasian sotaan opettamaan sotilaslääkäreitä eetterin käytössä puudutuksena leikkausten aikana. Kaukasian sota oli ensimmäinen kerta sotahistoriassa, kun amputoinneissa ja leikkauksissa oli käytetty puudutusta. Palattuaan rintamalta Pirogov toteutti koiralle ensimmäisen leikkauksensa, jossa käytti puuduttavana aineena kloroformia 21. joulukuuta 1847. Kloroformi toimi sotarintamalla paremmin kuin eetteri, koska sitä tarvittiin puudutukseen vähemmän.


title: Nikolai Pirogov

text: Pirogov toimi sotilaskirurgina Krimin sodassa vuoden 1854 joulukuusta lähtien. Hän järjesti venäläisten lääkintähuollon ja järjesteli haavoittuneet tarvittavan hoidon mukaan. Hän teki myös aloitteen saadakseen naissairaanhoitajia hänen avukseen leikkauksiin. Tästä ryhmästä naisia muotoutui myöhemmin venäläinen Punainen Risti. Krimin sodassa jokaiseen Pirogovin toteuttamaan puudutukseen käytettiin eetterin sijasta kloroformia. Yhdeksän kuukauden aikana rintamalla hän toteutti arviolta 30 leikkausta päivässä. Pirogovin ansiot kenttäkirurgian saralla Krimin sodassa ovat suurin syy siihen, miksi häntä pidetään kenttäkirurgian perustajana.


title: Nikolai Pirogov

text: Pirogov painotti koulutettujen apulaisten merkitystä puudutusten yhteydessä, jolloin kirurgi voisi keskittyä täysin leikkauksen suorittamiseen. Vasta vuonna 1955 Neuvostoliitossa toteutettiin apulaisten kouluttaminen puudutuksen suorittamiseen. Pirogov painotti kirjoituksissaan puudutuksen hyödyllisyyttä sekä merkitystä, ja juuri Pirogovilla oli keskeinen vaikutus siihen, että puudutusta hyödynnettiin myöhemmin myös siviileihin. Hänen opetustensa ansiosta kenttäkirurgia ja puudutuksen käyttö levisivät laajasti Venäjällä ja myöhemmin muualle Eurooppaan.


title: Johannes Anyuru

text: Johannes Anyuru (s. 22. maaliskuuta 1979) on ruotsalainen kirjailija ja runoilija.


title: Johannes Anyuru

text: Anyurun romaani "Myrsky nousee paratiisista" palkittiin vuonna 2012 Svenska Dagbladetin kirjallisuuspalkinnolla ja oli ehdolla myös August-palkinnon ja Pohjoismaiden neuvoston kirjallisuuspalkinnon saajaksi. Anyurun romaani "He hukkuvat äitiensä kyyneliin" voitti August-palkinnon ja P. O. Enquist -palkinnon 2017.


title: Johannes Anyuru

text: Anyurun isä on ugandalainen ja äiti ruotsalainen.


title: Zbyněk Hubač

text: Zbyněk Hubač (s. 1. syyskuuta 1940 Trutnov) on tšekkiläinen mäkihyppääjä, joka aktiiviurallaan edusti Tšekkoslovakiaa.


title: Zbyněk Hubač

text: Hubač sijoittui Keski-Euroopan mäkiviikon kokonaiskilpailussa kolmanneksi kausilla 1968–1969 ja 1970–1971. Hän voitti mäkiviikon osakilpailun Innsbruckissa tammikuussa 1971 sekä sijoittui kolmanneksi Bischofshofenissa tammikuussa 1968, 1971 ja 1972.


title: Zbyněk Hubač

text: Hubač kilpaili kolme kertaa olympialaisissa. Innsbruckissa 1964 hän sijoittui normaalimäessä 30:nneksi ja suurmäessä 19:nneksi, Grenoblessa 1968 normaalimäessä 19:nneksi ja suurmäessä 25:nneksi sekä Sapporossa 1972 normaalimäessä 11:nneksi ja suurmäessä 15:nneksi.


title: Veden muisti

text: Veden muisti on kuvanveistäjä Pekka Jylhän suunnittelema pääministeri Harri Holkerin hautamuistomerkki. Se on mustaa graniittia, jossa on käytetty materiaalina myös pronssia. Hautamuistomerkissä oleva Harri Holkerin nimi on kirjoitettu valtioneuvoksen omalla käsialalla, tekstit ovat mustaksi maalattua terästä.


title: Domingo Pérez Cáceres

text: Domingo Pérez Cáceres (10. marraskuuta 1892 – 1. elokuuta 1961) oli espanjalainen piispa. Lisäksi hän oli yksi Kanariansaarten historian merkittävimmistä piispoista, koska hänet tunnettiin hyvin avuksi köyhille ihmisille.


title: Domingo Pérez Cáceres

text: Mutta ennen kaikkea, hän oli rakentajan edistäjä Candelaria basilikan -on Kanariansaarten suojeluspyhimys. Hän oli myös ensimmäinen ja ainoa Teneriffain syntynyt piispa, joka hallitsi omaa kotikuntansa, San Cristóbal de La Laguna o Tenerifen hiippakunnan.


title: Rudolf Höhnl

text: Rudolf Höhnl (s. 21. huhtikuuta 1946 Lomazice, Ústín lääni) on tšekkiläinen mäkihyppääjä, joka aktiiviurallaan edusti Tšekkoslovakiaa.


title: Rudolf Höhnl

text: Höhnl saavutti Falunin MM-kilpailuissa 1974 pronssia suurmäessä. Vysoké Tatryn MM-kilpailuissa 1970 hän sijoittui normaalimäessä neljänneksi. Lentomäen MM-kilpailuissa hän oli viides 1973.


title: Rudolf Höhnl

text: Höhnl kilpaili kolmissa olympialaisissa. Grenoblessa 1968 hän sijoittui suurmäessä 12:nneksi ja Sapporossa 1972 normaalimäessä 29:nneksi. Innsbruckissa 1976 hän oli normaalimäessä kuudestoista ja suurmäessä 34:s.


title: Rudolf Höhnl

text: Höhnl sijoittui Keski-Euroopan mäkiviikon kokonaiskilpailussa kuusi kertaa kahdeksan parhaan joukkoon, parhaimmillaan viidenneksi vuodenvaihteessa 1970–1971. Hän voitti mäkiviikon osakilpailun Bischofshofenissa tammikuussa 1973 ja sijoittui kolmanneksi Innsbruckissa tammikuussa 1971.


title: Ernst Lindberg

text: Ernst Fredrik Lindberg (4. elokuuta 1864 Turku – 20. toukokuuta 1934 Turku) oli suomalainen päätoimittaja ja tietokirjailija.


title: Ernst Lindberg

text: Ernst Lindbergin vanhemmat olivat kauppias Karl Fredrik Lindberg ja Eva Augusta Ollonqvist ja puoliso vuodesta 1902 Kristina (Kate) Vilhelmina Löthner, o.s. Nyström. Lindberg tuli ylioppilaaksi 1883 ja opiskeli yliopistossa. "Åbo Underrättelser" -lehden avustaja hän oli vuodesta 1889, toimittaja vuodesta 1893 ja pää- ja vastaava toimittaja 1896–1907. Hänellä oli myös useita luottamus- ja yhdistystoimia Turussa, kuten Turun VPK:n päällikkyys 1898–1917.


title: Akrai

text: Akrai (, myös "Akra", , "Akraiai", tai "Akraioi", , ) oli antiikin aikainen kaupunki ja kaupunkivaltio ("polis") Sikeliassa eli Sisilian saarella nykyisen Italian alueella. Sen arkeologinen alue sijaitsee heti nykyisen Palazzolo Acreiden kaupungin luoteispuolella.


title: Akrai

text: Akrai sijaitsi Sisilian kaakkoisissa sisäosissa noin 24 roomalaista mailia eli noin 36 kilometriä länteen Syrakusasta. Se oli rakennettu melko tasalakisen kukkulan huipulle Anapos (nyk. Anapo) ja Heloros (nyk. Tellaro) -jokien välisellä alueella. Kaupunki käsitti kukkulan keskiosan ollen alaltaan noin 35 hehtaaria. Kukkula oli suhteellisen jyrkkärinteinen ja muodosti luonnonlinnoituksen. Se on tunnettu vielä nykyaikanakin nimellä Acremonte. Kaupunki suojasi linnoituksena Syrakusaan lännestä johtanutta keskeistä reittiä. Akrain alueen kokoa ei tunneta, mutta alueella oli kaupunkikeskuksen lisäksi erillisiä kyliä ja maatiloja. Akrain länsipuolella sijaitsivat Kasmenain ja Akrillain kaupungit.


title: Akrai

text:
Akrain kukkulalla on ollut asutusta jo paleoliittisella kaudella. Myöhäisellä pronssikaudella ennen kreikkalaisten tuloa seutua asutti saaren alkuperäisasukkaisiin kuulunut sikulien heimo. Akrain kaupunki perustettiin Syrakusan siirtokuntana, Thukydideen mukaan 70 vuotta emäkaupungin jälkeen eli noin vuonna 664/663 eaa. Näin se oli yksi Syrakusan kolmesta ensimmäisestä siirtokunnasta Kasmenain (644 eaa.) ja Kamarinan (598 eaa.) ohella.
Vaikka Akrai on luetteloitu polikseksi eli itsenäiseksi kaupunkivaltioksi, sen todellinen asema tunnetaan kuitenkin huonosti. Se saattoi olla lähinnä Syrakusan sotilassiirtokunta. Kaupungin oletetaan säilyneen aina Syrakusan alaisuudessa, eikä se koskaan noussut erityisen merkittäväksi. Sillä oli kuitenkin emäkaupungilleen suuri strateginen merkitys. Kaupungin kansalaisesta käytettiin etnonyymiä "Akraios" ().


title: Akrai

text: Dion käytti Akraita asemapaikkana sotaretkellään Syrakusan Dionysios nuorempaa vastaan. Hieron II sai kaupungin roomalaisten kanssa tekemässään rauhassa vuonna 263 eaa. Leontinoin, Megara Hyblaian, Heloronin, Neetonin ja Tauromenionin ohella. Toisen puunilaissodan aikaan vuonna 214 eaa. Akrai tarjosi turvapaikan Hippokrateelle, jonka Marcellus oli voittanut Akrillaissa. Plinius mainitsee kaupungin olleen roomalaisella kaudella "civitates stipendiariae" eli yksi kaupungeista, jonka tuli maksaa Roomalle kiinteää veroa, koska sen maita pidettiin Rooman kansalle kuuluvina.


title: Akrai

text: Tämän jälkeen kaupunki ei juurikaan esiinny historiassa. Arkeologisten löytöjen perusteella se vaikuttaa kuitenkin säilyneen olemassa Rooman keisarikauden lopulle saakka. 300- ja 400-luvuilla jaa. paikalla oli varhaiskristillinen yhteisö. Kaupungin oletetaan tuhoutuneen lopullisesti saraseenien vallattua Sisilian vuonna 827.


title: Akrai

text: Akrain paikan löysi jo Tommaso Fazello 1500-luvulla. Laajempia arkeologisia tutkimuksia paikalla on suoritettu 1800-luvulta lähtien.


title: Akrai

text: Akrain kukkulan korkein kohta muodosti eräänlaisen ”akropoliin” eli yläkaupungin. Akrain pääkatu halkaisi kaupungin kukkulan suunnilleen keskeltä itä-länsisuunnassa. Sitä on kaivettu noin 200 metrin matkalta. Myös poikkikaduista on kaivettu joitakin osuuksia sekä pääkadun pohjois- että eteläpuolelta.


title: Akrai

text: Kaupunki on ollut ympäröity muurein, jotka on ajoitettu 300-luvulle eaa. Niistä on säilynyt osia erityisesti luoteis-, etelä- ja itäsivuilla. Myös kahden portin, itään johtavan Syrakusan portin ja länteen johtavan Selinuksen portin, paikat on tunnistettu. Ne sijaitsevat pääkadun päissä.


title: Akrai

text: Temppelit


title: Akrai

text: Kaupungin akropoliilla sijaitsi oletettavasti Afroditelle omistettu temppeli, joka oli rakennettu 500-luvulla eaa. Paikka on ollut pyhäkkökäytössä kuitenkin jo 600-luvulla eaa. Kaupungin muut temppelit oli omistettu Artemiille ja Korelle. Kaupungissa oli ilmeisesti myös Zeus Akrioksen, Heran sekä nymfien kultit.


title: Akrai

text: Kreikkalainen teatteri


title: Akrai

text: Kaupungissa oli kreikkalainen teatteri, joka on ajoitettu hellenistiselle kaudelle 200-luvulle eaa. Sen pohjoiseen päin avautuneen katsomon halkaisija oli noin 37,5 metriä. Kahdeksan porraskäytävää jakoi katsomon yhdeksään sektoriin. Teatteriin tehtiin muutoksia roomalaisella kaudella.


title: Akrai

text: Buleuterion


title: Akrai

text: Teatterin länsipuolelta on löydetty buleuterion eli neuvoston kokouspaikka, joka on avautunut länteen agoralle päin. Se on ajoitettu 100-luvulle eaa. Rakennusta arveltiin vielä 1800-luvulla odeioniksi.


title: Akrai

text: Muut rakennukset ja rakennelmat


title: Akrai

text: Teatterin lähellä sijaitsi myös kaksi latomiaa eli kivilouhosta. Kristillisenä aikana louhoksia käytettiin asumuksina ja hautoina. Latomioiden yhteydessä sijaitsi myös nykyisin nimellä Templi Ferali tunnettu alue, jossa on ollut jonkinlainen heeroskultti tai kuolleiden kultti. Alueella on kallioon kaiverrettuja syvennyksiä, joissa on ollut veistoksia. Osasta on säilynyt jäänteitä.


title: Akrai

text: Kauempana, vajaan kilometrin kaupungista itäkaakkoon sijaitsevat myös niin kutsutut Santoni, jotka olivat Kybelen eli Suuren äidin kulttiin liittyneitä veistoksia. Ne on ajoitettu 200-luvulle eaa.


title: Akrai

text: Hautausmaat


title: Akrai

text: Kaupungin läheltä on löydetty sikulien hautausmaita myöhäiseltä pronssikaudelta sekä antiikin ajan hautoja arkaaiselta roomalaiselle kaudelle. Osa haudoista on kaiverrettu kallioon. Hautausmaat sijoittuvat pääasiassa kaupungin etelä- ja länsipuolille.


title: Akrai

text: Esinelöydöt


title: Akrai

text: Kaupungista ja sen hautausmailta tehtyjä esinelöytöjä on erityisesti Syrakusan arkeologisessa museossa (Museo Archeologico Regionale Paolo Orsi).


title: Kasmenai

text: Kasmenai (, myös "Kasmene", , ) oli antiikin aikainen kaupunki ja kaupunkivaltio ("polis") Sikeliassa eli Sisilian saarella nykyisen Italian alueella. Sen arkeologinen kohde sijaitsee noin 4,5 kilometriä koilliseen nykyisestä Giarratanasta.


title: Kasmenai

text: Kasmenai sijaitsi Sisilian kaakkoisissa sisäosissa nykyisellä Monte Casalen vuorella noin 12 kilometriä länteen Akrain kaupungista. Vuori oli tasalakinen, ja sen huipun ja kaupungin pinta-ala oli noin 70 hehtaaria. Suhteellisen jyrkkärinteinen vuori toimi kaupungin luonnonlinnoituksena. Kaupungin ympäristö oli kreikkalaisten ja saaren ei-kreikkalaisten alkuperäisheimojen alueiden rajaseutua.


title: Kasmenai

text:
Kasmenai oli Syrakusan siirtokunta, joka perustettiin Thukydideen mukaan 90 vuotta emäkaupungin jälkeen, toisin sanoen noin vuonna 643 eaa. Näin se oli yksi Syrakusan kolmesta ensimmäisestä siirtokunnasta Akrain (664/663 eaa.) ja Kamarinan (598 eaa.) ohella.
Kaupungin asemaa poliksena ei tunneta kovin hyvin. Se on tulkittu sotilassiirtokunnaksi, joka olisi ollut aina Syrakusan alaisuudessa ja toiminut sen linnoituksena ja tukikohtana alueella. Kaupungin väkiluvuksi on arvioitu suurimmillaan noin – henkeä eli noin sotilasta perheineen. Kaupungin kansalaisesta käytettiin etnonyymiä "Kasmenaios" ().


title: Kasmenai

text: Kasmenain historiasta tiedetään antiikin lähteistä vain vähän. Filistoksen mukaan kaupunki oli Syrakusan puolella tämän sotiessa kapinoinutta Kamarinaa ja sen kanssa liittoutuneita sikuleita vastaan. Herodotos kertoo, että Kasmenai tarjosi turvapaikan Syrakusan oligarkkiselle Gamoroi-väestöryhmälle tai -puolueelle sen jälkeen, kun nämä karkotettiin kotikaupungistaan. Gelan tyranni Gelon siirrätti nämä noin vuonna 485 eaa. takaisin Syrakusaan.


title: Kasmenai

text: Vuonna 357 eaa. Herakleia Minoaan rantautunut Dion värväsi Kasmenaista joukkoja hyökätäkseen Syrakusaan. Stefanos Byzantionlainen mainitsee kaupungin, mutta muutoin se ei juurikaan esiinny historiassa enää tämän jälkeen. Kaupunki ilmeisesti lakkasi olemasta 300-luvun eaa. lopulla. On arveltu, että joku Syrakusan tyranneista olisi saattanut tuhota kaupungin, sillä näillä oli tapana siirrättää pienempien kaupunkien asukkaat suurempiin kaupunkeihin.


title: Kasmenai

text: Kasmenain paikan löysi italialainen arkeologi Paolo Orsi 1900-luvun alkupuolella. Alueen arkeologiset kaivaukset alkoivat hänen johdollaan vuosina 1922–1931. Niitä on jatkettu 1960-luvun lopulta lähtien.


title: Kasmenai

text: Kasmenaista on kaivettu noin 60 prosenttia. Kaupungissa on ollut suunniteltu asemakaava, josta on tunnistettu noin 40 luoteis-kaakkoissuuntaista noin kolme metriä leveää katua. Niiden väliset korttelit ovat olleet noin 25 metriä leveitä. Poikkikadut ovat epäsäännöllisiä. Myös selvien pääkatujen puute erottaa asemakaavan tyypillisestä Hippodamoksen nimiin laitetusta asemakaavatyypistä. Asemakaava ajoitetaan 600-luvulle eaa.


title: Kasmenai

text: Kaupungin kukkulan huippu on ollut ympäröity torneilla varustetuin muurein, joiden pituus on ollut noin 3,4 kilometriä ja paksuus noin kolme metriä. Muuri oli rakennettu suurista kivenlohkareista. Siitä on säilynyt osia. Kaupungin agoraa ei ole kaivettu. Kukkulan länsipäästä on löydetty temppelin perustukset ja siihen liittynyt temenos-alue. Itse pyhäkkö on perustettu 600-luvulla eaa. Temppelistä on tunnistettu kaksi rakennusvaihetta noin vuosilta 560 eaa. ja 525–500 eaa. Se oli koristeltu monivärisillä terrakottaveistoksilla. Votiivilöytöjen, kuten metallisten aseiden, perusteella se on tulkittu jollekin sodanjumalalle omistetuksi. Siksi sitä kutsutaan Areen temppeliksi. Kaupungin hautausmailta on löydetty useita hautoja.


title: Kasmenai

text: Kaupungista tehdyt esinelöydöt ovat Syrakusan arkeologisessa museossa (Museo Archeologico Regionale Paolo Orsi).


title: Aleksei Borovitin

text: Aleksei Aleksejevitš Borovitin () s. 14. helmikuuta 1954 Kirov) on venäläinen mäkihyppääjä, joka aktiiviurallaan edusti Neuvostoliittoa. Seuratasolla hän edusti Dynamo Kirovia.


title: Aleksei Borovitin

text: Borovitin saavutti Falunin MM-kilpailuissa 1974 pronssia normaalimäessä ja sijoittui suurmäessä neljänneksi. Lahden MM-kilpailuissa 1978 hän sai suurmäessä pronssia. Lentomäen MM-kilpailuissa hän oli neljäs Vikersundissa 1977.


title: Aleksei Borovitin

text: Borovitin kilpaili kaksissa olympialaisissa. Innsbruckissa 1976 hän sijoittui normaalimäessä 15:nneksi ja suurmäessä 19:nneksi, Lake Placidissa 1980 normaalimäessä 21:nneksi ja suurmäessä 36:nneksi.


title: Aleksei Borovitin

text: Borovitin voitti Holmenkollenin kisojen mäkihyppykilpailun 1977. Salpausselän kisoissa hän voitti suurmäen kilpailun 1974 ja 1977.


title: Brin-luokka

text: Brin-luokka oli Italian kuninkaallisen laivaston viiden vuosina 1936-1939 valmistetun sukellusveneen muodostama alusluokka, jonka alukset palvelivat toisessa maailmansodassa.


title: Brin-luokka

text: Tosin suunnittelemat osittain kaksoisrunkoiset alukset olivat muunnoksia Archimede-luokan aluksista. Niistä kolmen ensimmäisen valmistus aloitettiin 1936 ja ne valmistuivat 1938. Viimeiset kaksi aloitettiin 1937 korvaamaan Espanjalle luovutetut samat nimiset Archimede-luokan alukset. Luovutuksen salaamiseksi alukset saivat samat nimet kuin luovutetut alukset ja ne valmistuivat 1939.


title: Brin-luokka

text: Alusten maksimi sukellussyvyys oli etriä. Niiden aseistuksena oli keulassa neljä ja perässä neljä 533 millimetrin torpedoputkea, joihin oli neljätoista torpedoa. Aluksilla oli lisäksi 120 millimetrin 43 pituuskaliiperin tykki, joka oli asennettu tornin takaosaan ja varustettu kilvellä. Tykki korvattiin sodan alettua tornin eteen asennetulla 120 millimetrin 47 pituuskaliiperin kansitykillä.


title: Kristina Schulgin

text: Kristina Schulgin (s. 23. syyskuuta 1945 Helsinki) on suomalainen dokumenttielokuvien ohjaaja, leikkaaja, tuottaja ja käsikirjoittaja. Hän valmistui Taideteollisen oppilaitoksen kamerataiteen osastolta vuonna 1971, nykyinen Aalto-yliopiston taiteiden ja suunnittelun korkeakoulun Elokuvataiteen ja lavastustaiteen osasto. Kristina Schulgin on työskennellyt valmistumisestaan lähtien TV-yhtiöissä sekä kymmenissä elokuva-alan yhtiöissä sekä ohjaajana että leikkaajana. Oma tuotantoyhtiö Kristalli-Filmi Oy perustettiin vuonna 1988.


title: Kristina Schulgin

text: Elokuvatyönsä lisäksi Schulgin nimitettiin ensimmäiseksi dokumenttielokuvalinjan lehtoriksi Taideteolliseen korkeakouluun vuonna 1999. Hän toimi dokumenttielokuvan ensimmäisenä vt. professorina 2001–2003. Vuosina 2004–2007 hän toimi Helsingin dokumenttielokuvafestivaali DocPointin taiteellisena johtajana. Hän sai Jussi-kunniakirjan elokuvastaan Emmi (1982). Vuonna 2004 hän voitti elokuvallaan Miksi en puhu venäjää (1993) sekä Tampereen elokuvajuhlien parhaan suomalaisen dokumenttielokuvan palkinnon että Tutkivan Journalismin Yhdistyksen Lumilapiopalkinnon. Vuonna 2004 hänet palkittiin valtionpalkinnolla elokuvasta Kasvoista kasvoihin (2003).


title: Kristina Schulgin

text: Hänen pitkiä palkittuja dokumentäärisiä elokuviaan ovat mm. Miksi en puhu venäjää (1993) Dicipline, Tie tanssijattareksi (1996) ja Kasvoista kasvoihin (2003).


title: Kristina Schulgin

text:
TEITÄ TERVEHTII SERGEI JESENIN, pienoisnäytelmä/ Tv-teatteri
EN MINÄ MUUALLE JUURRU, pienoisnäytelmä/ TV-teatteri


Kristina Schulgin


title: Heraia

text: Heraia (, ) voi viitata seuraaviin:


title: Gekko (kirja)

text: Gekko on Reijo Mäen vuonna 2017 ilmestynyt 29. Vares-dekkari.


title: Gekko (kirja)

text: Gekkossa Vares saa romanisuvun päämieheltä tehtäväksi etsiä tämän kadoksissa oleva kummitytär Elssa. Vares selvittää tapausta haahuilun ohessa haastattelemalla Elssan kanssa samassa kollektiivissa asuneita naisia, mikä tarjoaa kirjoittajalle mahdollisuuden kommentoida kuvataiteen lisäksi myös feminismin suuntauksia.


title: Gekko (kirja)

text: Kirjassa on useita viittauksia Morgan Kaneen, johon Mäki on Vareksen hahmoa rinnastanut ennenkin. Vares saa samanmuotoisen arven kuin Morgan Kanellakin on. Kirjan nimi viittaa liskoon mutta myös Gordon Gekkoon.


title: Gekko (kirja)

text: Helsingin Sanomien Pertti Avolan mielestä hyvää on, että kun juoni kulkee, se kulkee hyvin. Toisaalta huonoa on liiallinen notkuminen, turha jorina ja karikatyyrimäiset sivuhenkilöt. Hänestä Vares-kirjat ovat tietyn ikäpolven ja asennemaailman miespolvelle täsmäsuunnattuja ja niistä tulee eltaantuneisuuden ja pysähtyneisyyden tuntu.


title: Helios (yritys)

text: Helios on suomalainen valokuvausalan kauppaketju, joka oli 1900-luvun loppuvuosikymmeninä yksi Suomen suurimmista alallaan. Esimerkiksi vuonna 1976 Helios Oy:llä oli 25 myymälää 14 paikkakunnalla sekä kuvatilausten postimyyntipalvelu. Syksyllä 2018 ketjuun kuului puolen tusinaa itsenäistä yrittäjää eri puolilla Suomea, jotka eivät enää välttämättä käytä Helios-ketjutunnuksia.


title: Helios (yritys)

text: Helioksen historia juontaa Hankoon, jossa vuosina 1926–1931 toimi valokuvaaja Eino Partasen ensimmäinen Helios-niminen liike. Vuosina 1931–1939 Partanen piti Heliostaan Viipurissa. Sivuliike Helsingissä hänellä oli vuodesta 1937 ja Tampereella vuodesta 1938. Sotavuosina toiminta siirtyi Viipurista Helsinkiin. Vuonna 1955 perustettiin Helioksen sisaryritys, kuvavalmistamo Kuva-Sampo Oy, ja vuonna 1959 valokuvausalan tukkuliike Mitras Oy, joka toi maahan muun muassa View-Master-katselulaitteita. Sotien jälkeen Helios toimi Helsingissä Mannerheimintie 10:ssä, johtajana Reino Partanen.


title: Helios (yritys)

text: 1970-luvulla alkupuolella Helios, Kuva-Sampo ja Mitras muodostivat Suomen suurimman valokuvausalan yritysryhmän. Tuolloin Helios Oy:n pääkonttori oli Malminkatu 20:ssä, jossa toimi pitkään myös Helioksen suuri myymälä. Vuoden 1977 paikkeilla Helios, Kuva-Sampo ja Mitras purkivat yhtymärakenteen ja alkoivat kukin toimia itsenäisesti. Tällöin Helios siirsi kuvavalmistuksensa Kuva-Sammosta ensin Tuhatkuvalle ja sitten Eirille ja Kodakille. Muun muassa Konica-kameroita maahantuonut Mitras kuului 1980-luvun keskivaiheilla Kaukomarkkinoihin ja myöhemmin Eiriin ja teki konkurssin 2000-luvulla.


title: Helios (yritys)

text: Vuonna 1976 Helios perusti neljän keskieurooppalaisen valokuvausalan yrityksen kanssa yhteisen Europa-Foto GmbH -yrityksen, josta tuli Euroopan suurin valokuvausalan vähittäiskauppayritys. Sillä oli perustamisvaiheessa yli 700 liikettä noin 500 kaupungissa.


title: Helios (yritys)

text: 1980- ja 1990-luvuilta Helios muistetaan televisiomainoksistaan, joiden lopussa mustavalkoinen animoitu lintu raakkui ketjun nimeä.


title: Denis Fonvizin

text: Denis Ivanovich Fonvizin (ven. Дени́с Ива́нович Фонви́зин) (3. huhtikuuta 1745 – 1. joulukuuta 1792) oli arvostettu venäläinen satiirikko ja näytelmäkirjailija. Hän loi uuden suunnan satiirisille näytelmille 1700-luvun Venäjällä.


title: Denis Fonvizin

text: Fonvizin syntyi Moskovassa ja vietti siellä lapsuutensa. Kolmetoistavuotiaana hän pääsi opiskelemaan Pietarin yliopistoon. Hän oli otettu koulutuksen tasosta ja opiskeli ahkerasti seuraavat kaksi vuotta. Nuori Fonvizin oli erityisen hyvä venäjän ja saksan kielissä. Pietarin yliopistossa hän näki ensimmäisen teatteriesityksensä, ja sillä oli suuri vaikutus häneen. Fonvizin palasi Moskovaan jatkaen siellä opintojaan. Hän opiskeli intensiivisesti ranskaa tietäen, että se oli kaikkien suurien dramaturgien, filosofien sekä kirjailijoiden kieli Euroopassa. Opinnoissa menestymisen johdosta hän sai yliopistolta paikan kääntäjänä, ja pian tämän jälkeen hänen ensimmäinen näytelmänsä julkaistiin.


title: Denis Fonvizin

text: Vuonna 1764 Fonvizin sai valmiiksi psykologisen komedian "Korionin", joka on venäläinen muunnelma Jean-Baptiste-Louis Gressetin "Sidneystä" (1745). Suoraan kääntämisen sijaan Fonvizinin metodi oli asettaa näytelmät venäläiseen yhteiskuntaan, johon yleisö saattoi samaistua. Vaikka "Korion" ei ollut Fonvizin originaali teos, vaan vapaa muunnelma "Sidneystä", se oli hyvää harjoitusta imitoida ulkomaisia klassikoita ja samalla yhdistää venäläistä yhteiskuntaa osaksi kirjallisuuden traditiota. Muita Fonvizin aikaisempia tuotoksia ovat mm. "Kirje palvelijoilleni", "Kirje Yamshchikoville" ja "Mielelleni". Suosituin hänen aikaisimmista originaaleista teoksistaan oli "Kettusaarnaaja". Vuonna 1769 valmistui Fonvizin ensimmäinen mestariteos "Brigadir" ja myöhemmin valmistui "Nedorosl"'. Näitä pidetään hänen suurimpina teoksinaan.


title: Denis Fonvizin

text: Fonvizin sairasti viimeiset viisi vuotta elämästään. Terveydellisistä syistä Fonvizin ja hänen rikas vaimonsa tekivät runsaasti matkoja Ranskaan Fonvizinin viimeisinä elinvuosina. Hän kuoli Pietarissa 1.12.1792.


title: Denis Fonvizin

text: Denis Fonvizin loi uuden suunnan satiirisille näytelmille 1700-luvun Venäjällä. Aiemmin Venäjällä toteutetut näytelmät olivat suurimmaksi osaksi kopioita ranskalaisten ja muiden maiden suurien näytelmäkirjailijoiden teoksista. Dialogit, ympäristö ja tyyli eivät vastanneet venäläistä yhteiskuntaa, minkä vuoksi näytelmät tuntuivat teennäisiltä. Fonvizin muokkasi näytelmänsä klassisten periaatteiden mukaisesti, mutta käytti venäläistä miljöötä, henkilöhahmoja ja dialogia. Näytelmillä oli suuri vaikutus Venäjän yhteiskuntaan.


title: Liuzzi-luokka

text: Liuzzi-luokka oli Italian kuninkaallisen laivaston neljän vuosina 1938-1940 valmistetun sukellusveneen muodostama alusluokka, jonka alukset palvelivat toisessa maailmansodassa.


title: Liuzzi-luokka

text: Luokan alukset olivat suurennettuja Brin-luokan aluksia ja niiden valmistus alkoi 1938-1939. Alukset valmistuivat 1939-1940. Muutoksen tarkoituksena oli parantaa alusten vakautta, varustaa ne tehokkaammalla propulsiolla ja keveämmällä tornin eteen asennetulla kansitykillä. Alusten toimintamatka oli pinta-ajossa kahdeksan solmun nopeudella 11 300 merimailia ja sukellettaessa kolmen solmun nopeudella 108 merimailia.


title: Aapo Repo

text: Aapo Repo (s. 15. marraskuuta 1977 Imatra) on suomalainen nukketeatteritaiteilija, joka johtaa yhden miehen teatteri Reaktoria, jonka hän perusti vuonna 2007. Hänet palkittiin vuonna 2018 Lastenkulttuurin valtionpalkinnolla.


title: Aapo Repo

text: Repo aloitti harrastajateatteritoiminnan vuonna 1994. Teatteri Imatrassa hän esiintyi vuosina 2000–2003 ja Mustan ja valkoisen teatterissa 2002–2005. Repo perusti vuonna 2007 yhden miehen nukketeatteri Reaktorin.


title: Aapo Repo

text: Revon ura kansainvälistyi vuonna 2014, kun hän liittyi tanskalais-irlantilaiseen Teater Refleksion -ryhmään, joka on kiertänyt esiintymässä ympäri maailmaa. Suomessa Repo on edistänyt nukketeatteritoimintaa alan kansainvälisen järjestön UNIMAn Suomen yhdistyksessä. Hän oli siellä ensin hallituksen jäsenä, ja vuodesta 2015 hän on toiminut yhdistyksen puheenjohtajana.


title: Aapo Repo

text: Repo on toiminut urallaan myös Etelä-Savon lastenkulttuurin läänintaiteilijana ja mikkeliläisen Satujen sateenvarjo -nukketeatterifestivaalin taiteellisena johtajana.


title: Aapo Repo

text: Repo johtaa yhden miehen teatteri Reaktoria. Hän ideoi, käsikirjoittaa, ohjaa, lavastaa ja näyttelee esityksissään. Hän valmistaa myös bunraku-nukkeja. Repo palkittiin vuonna 2018 lastenkulttuurin valtionpalkinnolla. Sitä perusteltiin Revon tavalla luoda paperista turvallisia leikkimaailmoja, jotka ovat turvallisia vauvoja myöten.


title: Tadžikistanin kansalliskirjasto

text: Tadžikistanin kansalliskirjasto (; ; ) on Tadžikistanin pääkaupungissa Dušanbessa toimiva, vuonna 1933 perustettu kansalliskirjasto.


title: Tadžikistanin kansalliskirjasto

text: Tadžikistanin vähintään 15-vuotiaista asukkaista oli YK:n kehitysohjelma UNEPin mukaan lukutaitoisia 99,5 prosenttia vuonna 2000.


title: Tiffany-timantti

text: Tiffany-timantti on suuri 128,54 karaattia painava keltainen timantti.


title: Tiffany-timantti

text: Timantti löydettiin vuonna 1877 Etelä-Afrikasta Kimberleyn kaivoksesta. Raakatimantin paino oli tuolloin 287,42 karaattia. Seuraavana vuonna Tiffany & Co. -jalokiviliikkeen perustaja Charles Lewis Tiffany osti raakatimantin. Hän lähetti sen Pariisiin, missä se leikattiin ja hiottiin 128,54 karaattia painavaksi timantiksi. Timantti nimettiin Tiffany-timantiksi.


title: Tiffany-timantti

text: Timantti oli näytteillä vuonna 1893 Chicagon World's Columbian Exposition -näyttelyssä ja vuonna 1901 Buffalon Pan-American Exposition -näyttelyssä. Vuonna 1955 timantti oli ensimmäisen ja ainoan kerran nähtävillä Tiffany & Co:n lippulaivamyymälän näyteikkunalla New Yorkin Fifth Avenuella.


title: Tiffany-timantti

text: Vuonna 1961 ranskalainen korusuunnittelija Jean Schlumberger asetti Tiffany-timantin kaulakoruun, joka oli Audrey Hepburnin kaulalla elokuvan Aamiainen Tiffanylla mainosvalokuvissa. Vuonna 1972 Timantti oli myynnissä 24 tunnin ajan viiden miljoonan dollarin hinnalla, mutta kauppoja ei syntynyt. Vuonna 1995 korusuunnittelija Jean Schlumberger teki timantista teoksen "Bird on a Rock", ja se oli näytteillä Pariisin Musée des Arts Décoratifssa.


title: Tiffany-timantti

text: Vuonna 2012 oli Tiffany & Co:n perustamisen 175-vuotisjuhla, ja Tiffany-timantti asetettiin valkoisista timanteista tehtyyn kaulaketjuun. Nykyään se on näytteillä kunniapaikalla yrityksen Fifth Avenuen myymälässä.


title: Boris Katchouk

text: Boris Katchouk (s. 18. heinäkuuta 1998 Vancouver, Brittiläinen Kolumbia, Kanada) on kanadalais-venäläinen jääkiekkoilija, joka pelaa NHL-joukkue Tampa Bay Lightningin organisaatiossa. Hän pelannee lähinnä AHL-joukkue Syracuse Crunchissa. Katchouk on pelipaikaltaan vasen laitahyökkääjä.


title: Boris Katchouk

text: "The Sports Forecaster" -sivuston mukaan Katchouk on monipuolinen ja erittäin ahkera laitahyökkääjä, joka täydentää ketjuaan hyvin. Hän on käyttökelpoinen alivoimapelaaja ja kykenee tuomaan myös energiaa alempiin ketjuihin. Katchouk on myös hyvä käsistään. Hän kykenee pelaamaan myös melko fyysisesti ja tarvittaessa tappelemaan. Katchoukilla on kuitenkin kehitettävää luistelussa, jotta hän murtautuisi NHL-tasolle. Katchoukin tulisi lisätä voimaa ja fysiikkaa, jotta hän voisi toteuttaa varsin kovaa pelityyliään myös NHL:ssä.


title: Boris Katchouk

text: Katchouk syntyi venäläisille siirtolaisille Kanadan Brittiläisen Kolumbian Vancouverissa, mutta hän kasvoi kuitenkin Ontarion Waterloossa. Katchouk pelasi kaudella 2013–2014 Waterloo Wolvesin AAA-junioreissa. Hän voitti kauden päätteeksi AHMMPL:n mestaruuden. Katchouk voitti myös OHL Gold Cupin kultaa. Sault Ste. Marie Greyhounds  varasi hänet 33. pelaajana OHL:n varaustilaisuudessa 2014. Katchouk teki sopimuksen joukkueeseen kaudeksi 2014–2015, jonka hän pelasi suurimmaksi osaksi kuitenkin vielä NOJHL-junioriliigan Soo Thunderbirdsissa. Katchouk pelasi kauden aikana 12 OHL-ottelua.


title: Boris Katchouk

text: HK Sotši varasi Katchoukin 94. pelaajana . Varsinaisella OHL:n tulokaskaudellaan 2015–2016 hän teki 63 runkosarjaottelussa tehot 24+27=51 ja 12 playoff-ottelussa tehot 6+4=10. Katchouk oli runkosarjassa Greyhoundsin neljänneksi paras pistemies. Pudotuspeleissä hän jakoi kuudella osumallaan joukkueen sisäisen maalipörssin voiton Blake Speersin kanssa. Katchouk voitti myös Greyhoundsin sisäisen tehotilaston lukemalla +3. Hänet valittiin kauden päätteeksi OHL:n tulokkaiden toiseen tähdistökentälliseen. Katchouk pelasi kauden aikana myös CHL Top Prospects Gamessa.


title: Boris Katchouk

text: Tampa Bay Lightning varasi Katchoukin toisella kierroksella 44. pelaajana . Kaudella 2016–2017 hän oli Greyhoundsin OHL-joukkueen toiseksi paras maalintekijä ja kolmanneksi paras pistemies tehoilla 35+29=64. Pudotuspeleissä Katchouk oli joukkueen paras pistemies ja maalintekijä tehoilla 8+5=13. 27. marraskuuta 2016 hänet valittiin OHL:n viikon pelaajaksi.


title: Boris Katchouk

text: Huhtikuussa 2017 Katchouk teki kolmivuotisen tulokassopimuksen Tampa Bay Lightningin kanssa. Hän siirtyi kaudeksi 2017–2018 vielä Sault Ste. Marie Greyhoundsin OHL-joukkueen vahvuuteen ja nousi joukkueen varakapteeniksi. Katchouk oli tehoilla 42+43=85 joukkueen paras maalintekijä Morgan Frostin kanssa ja toiseksi paras pistemies hänen jälkeensä. He jakoivat koko OHL:n maalipörssin kolmannen sijan Owen Sound Attackin Nick Suzukin kanssa. Katchouk jakoi myös pistepörssin kymmenennen sijan Kingston Frontenacsin Linus Nymanin kanssa. Hän voitti myös koko liigan pudotuspelien piste- ja maalipörssin tehoilla 19+18=37. Katchouk eteni Greyhoundsin kanssa aina J. Ross Robertson Cup -finaaleihin saakka, mutta mestaruuden vei lopulta kuitenkin Hamilton Bulldogs otteluvoitoin 4–2. Katchouk valittiin kauden päätteeksi OHL:n ensimmäiseen tähdistökentälliseen.


title: Boris Katchouk

text: Syksyn 2018 harjoitusleirin päätteeksi Lightning lähetti Katchoukin AHL-joukkue Syracuse Crunchin vahvuuteen.


title: Boris Katchouk

text: Katchouk edusti Kanadaa alle 20-vuotiaiden MM-kilpailuissa vuonna 2018, jolloin hän voitti maailmanmestaruuden. Katchouk pelasi myös alle 18-vuotiaiden MM-kilpailuissa vuonna 2016.


title: Boris Katchouk

text: Katchoukin äiti on entinen pikaluistelija Jelena Tumanova, joka edusti Neuvostoliittoa Calgaryn olympiakisoissa 1988.


title: Manushi Chhillar

text: Manushi Chhillar (s. 14. toukokuuta 1997 Rohtak, Haryana) on intialainen malli ja Miss Maailma 2017. Hän voitti Miss Intia -kilpailun, minkä jälkeen hän voitti Miss Maailma -kilpailun kuudentena intialaisena. Lääkärivanhemmille syntynyt Chhillar opiskelee itsekin lääketiedettä.


title: Mäkihypyn Alpen Cup 2017–2018

text: Mäkihypyn Alpen Cup 2017–2018 oli järjestyksessään 28. Alpen Cup-tapahtuma. Naiset kilpailivat historian 10. kerran. Tapahtuma oli Kansainvälisen hiihtoliiton isännöimä. Kilpailu käytiin 9. syyskuuta 2017 – 11. maaliskuuta 2018. Sarja koostui 12 eri kilpailusta, jotka pidettiin Sveitsissä, Italiassa, Saksassa, Sloveniassa ja Ranskassa.


title: Maksim Borisov

text: Maksim Borisov (s. 1995 Pietari ) on venäläinen pöytäjääkiekkoilija, joka edustaa Legion-nimistä seuraa. Hän on voittanut yhden maailmanmestaruuden sekä yhden kerran hopeaa ja pronssia. Borisov on tällä hetkellä Kansainvälisen pöytäjääkiekkoliiton (ITHF) maailmanrankingissa sijalla 1.


title: Mäkihypyn Alpen Cup 2016–2017

text: Mäkihypyn Alpen Cup 2016–2017 oli järjestyksessään 27. Alpen Cup-tapahtuma. Tapahtuma oli Kansainvälisen hiihtoliiton isännöimä. Kilpailu alkoi 10. syyskuuta 2016 ja päättyi 12. maaliskuuta 2017. Sarja koostui 12 erillisestä kilpailusta, jotka pidettiin Sveitsissä, Itävallassa, Saksassa, Sloveniassa ja Ranskassa.


title: Keski-Euroopan mäkiviikko 2015–2016

text: Keski-Euroopan mäkiviikko 2015-16 oli järjestyksessään 64. Keski-Euroopan mäkiviikko. Kilpailut käytiin Saksassa ja Itävallassa. Mäkiviikon voitti slovenialainen Peter Prevc, toiseksi sijoittui saksalainen Severin Freund ja kolmas oli itävaltalainen Michael Hayböck.


title: Amurinlahna

text: Amurinlahna ("Parabramis pekinensis") on särkikalojen heimoon kuuluva makean veden kalalaji. S. I. Basilewsky kuvasi lajin ensimmäisen kerran vuonna 1855. Laji on peräisin Itä-Aasiasta, Amur-joen altaasta. Amurinlahnaa pidetään tärkeänä talouden kannalta, ja sitä ollaankin tuotu lajin alkuperäisten alueiden ulkopuolelle.


title: Amurinlahna

text: Amurinlahna on suurikokoinen kala; ulkonäöltään se muistuttaa suuresti lahnaa. Evät ja pyrstö ovat harmaat, hieman punertavat. Amurinlahnan erikoisen pitkä peräevä tuo mieleen sulkavan.


title: Josef Samek

text: Josef Samek (s. 6. marraskuuta 1957 Vrchlabí) on tsekkiläinen entinen mäkihyppääjä, joka kilpaili vuosina 1977–1984. Hän sijoittui viidenneksi lentomäen maailmanmestaruuskilpailuissa 1979 Planicassa. Samek voitti hopeaa Keski-Euroopan mäkiviikko-kilpailusta kaudella 1978–79.


title: R.Smg. Pietro Micca (1935)

text: R. Smg. Pietro Micca oli Italian kuninkaallisen laivaston vuonna 1935 vesillelaskettu sukellusvene, joka palveli toisessa maailmansodassa.


title: R.Smg. Pietro Micca (1935)

text: Alus tilattiin Cantieri navali Tosilta Tarantosta, missä köli laskettiin 15. lokakuuta 1931. Alus laskettiin vesille 31. maaliskuuta 1935 ja otettiin palvelukseen 10. tammikuuta 1935.


title: R.Smg. Pietro Micca (1935)

text: Espanjan sisällissodan aikana alus teki 23. tammikuuta ja 13. helmikuuta 1937 partiomatkat Espanjan aluevesillä tukien Francon johtamia tasavaltalaisia. Alus johti 5. toukokuuta 1938 Adolf Hitlerin vierailun kunniaksi järjestetyssä Napolin laivastoparaatissa sukellusveneosastoa.


title: R.Smg. Pietro Micca (1935)

text: Italian julistaessa 10. kesäkuuta 1940 sodan Ranskalle ja Britannialle alus oli merellä ja se laski 12. kesäkuuta miinansa Aleksandrian edustalle. Alus miinoitti 12. elokuuta toisen kerran Aleksandrian edustalla. Alus kuljetti elintarvikkeita, polttoainetta ja ammuksia Egeanmerelle ja Pohjois-Afrikkaan, mistä tuli sen päätehtävä vuoden 1940 lopulla. Alus kuljetti kaikkiaan 2 163 tonnia tarvikkeita neljällätoista matkallaan.


title: R.Smg. Pietro Micca (1935)

text: Sukellusvene "HMS Trooper" torpedoi "Miccan" Santa Maria di Leucan niemen lounaispuolella 29. heinäkuuta 1943 kello 6.05. Aluksen miehistöstä pelastui kahdeksantoista henkeä.


title: Foca-luokka (sukellusvene, Italia)

text: Foca-luokka oli Italian kuninkaallisen laivaston kolmen sukellusveneen muodostama alusluokka, jonka alukset palvelivat toisessa maailmansodassa.


title: Foca-luokka (sukellusvene, Italia)

text: Luokan alukset olivat paranneltuja versioita "Pietro Miccasta". Niiden uppouma oli pinnalla 1 305 ja sukelluksissa 1 625 tonnia. Alusten pituus oli 82,85, leveys 7,17 ja syväys 5,2 metriä.


title: Foca-luokka (sukellusvene, Italia)

text: Pinta-ajossa alusten voimanlähteenä oli kaksi 1 440 bhp:n dieselmoottoria, jotka kumpikin oli kytketty omaan akseliin. Sukelluksissa voimanlähteenä oli kaksi 625 hevosvoiman sähkömoottoria. Alukset kykenivät pinta-ajossa 15,2 solmun ja sukelluksissa 7,4 solmun huippunopeuteen.


title: Foca-luokka (sukellusvene, Italia)

text: Alusten aseistuksena oli keulassa neljä ja perässä kaksi 533 millimetrin torpedoputkea, joihin oli ainoastaan putkiin ladatut torpedot. Lisäksi aluksilla oli 100 millimetrin 47 pituuskaliiperin kansitykki, joka oli alun perin sijoitettu tornin taakse. Myöhemmin tykki siirrettiin tornin etupuolelle samalla kuin tornia pienennettiin. Aluksilla oli ilmatorjunta-aseina kaksi kaksiputkista 13,2 millimetrin konekivääriä. Aluksille oli mahdollista sijoittaa 36 miinaa, joista 20 oli keskellä alusta ja kuusitoista kahdessa perässä olevassa laskukiskossa.


Sosialistivallankumouksellinen taisteluosasto () oli Venäjän Sosialistivallankumouksellisen puolueen terroristisiipi. Se oli puolueen ryhmittymä, jolle oli tehtävänsä vuoksi annettu autonomia puolueen sisällä. Muistelmissaan osaston jäsen Boris Savinkov kutsui ryhmittymää ”terroristiprikaatiksi”. Osaston jäsenyys pyrittiin usein pitämään salassa toimijoiden oman turvallisuuden vuoksi.


title: Sosialistivallankumouksellinen taisteluosasto

text: Sosialistivallankumouksellisen taisteluosaston perusti Grigori Geršuni vuonna 1902. Vuonna 1904 Geršuni pidätettiin, jolloin Jevno Azef valittiin hänen seuraajakseen oikeana kätenään Boris Savinkov. Azef toimi Ohranan vakoojana. Hänen aikanaan osasto myös siirtyi käyttämään räjähteitä tuliaseiden sijasta. Jäsenistöön kuului yli neljäkymmentä miestä ja yli kymmenen naista. Kaikki heistä eivät olleet talonpoikia ja työväkeä, vaan heistä osa kuului aatelistoon, papistoon ja porvaristoon. Suuri osa jäsenistä oli 20–30-vuotiaita. Vuonna 1908 Boris Savinkov valittiin osaston johtoon Azefin seuraajana, mutta taisteluosaston toiminta hiipui pian tämän jälkeen.


text: Perustamisvuotensa 1902 huhtikuussa Sosialistivallankumouksellinen taisteluosasto suunnitteli ja toteutti Venäjän sisäministerin Dmitri Sipjaginin salamurhan. Toukokuussa 1903 osasto salamurhasi Ufan kuvernöörin Nikolai Bogdanovitšin. Heinäkuussa 1904 taisteluosasto salamurhasi Sipjaginia seuranneen sisäministerin Vjatšeslav von Plehwen, jonka vaunuihin heitetty pommi surmasi välittömästi.


text: Suuriruhtinas Sergei Aleksandrovitš, joka oli aikaisemmin toiminut Moskovan kenraalikuvernöörinä, oli 15. helmikuuta 1905 seuraamassa Elisabet Fjodorovnan punaisen ristin hyväntekeväisyyskonserttia Bolšoi-teatterissa. Sosialistivallankumouksellinen taisteluosasto tunsi hänen reittinsä hyvin ja oli näin ollen kyennyt valmistelemaan hänen salamurhaansa tuolle päivälle. Salamurha oli tarkoitus toteuttaa pommilla. Kuitenkin Aleksandrovitšin vankkureissa olivat myös tämän ottolapset, jotka huomattuaan eräs taisteluosaston aktiiveista päätti jättää heiluttamatta nenäliinaa, joka oli sovittu merkiksi muille valmistautua pommin heittämiseen. Tämä johtui ilmeisesti siitä, että osaston tarkoituksena oli salamurhata Aleksandrovitš, vahingoittamatta tämän perhettä välttyäkseen raakalaismaisen ryhmän maineelta, joka veisi sosialistivallankumouksellisia tarkoitusperiä kauemmas onnistumisesta.


text: Kaksi päivää myöhemmin, 17. helmikuuta, suuriruhtinas Aleksandrovitšin vaunut kulkivat Kremlin muurien ulkopuolelle kello 14:45, jolloin Sosialistivallankumouksellisen taisteluosaston jäsen Ivan Kaljajev heitti häntä kohti nitroglyseriinipommilla, joka putosi suoraan Aleksandrovitšin syliin. Suuriruhtinas Sergei Aleksandrovitš kuoli välittömästi saamiinsa vammoihin.


title: Edgars Caics

text: Edgars Caics (s. 17. heinäkuuta 1989 Riika, Latvian SNT) on latvialainen pöytäjääkiekkoilija. Hän edustaa BJC Laimite -nimistä seuraa. Caics on pelannut pöytäjääkiekkoa vuodesta 2001 lähtien. Hän on voittanut yhden maailmanmestaruuden. Caics on tällä hetkellä ITHF:n maailmanrankingissa sijalla 2.


title: Edgars Caics

text: Caics on pelannut myös aloittelijoiden keilailu- ja rantalentopallokilpailuissa. Lisäksi hän valmentaa työkseen pöytäjääkiekkoa nuoremmille.


title: Fortelius

text: Fortelius on seuraavien henkilöiden sukunimi:


title: Hans Österman

text: Hans Österman (s. 1978) on ruotsalainen pöytäjääkiekkoilija, joka pelaa "NUHL8"-nimisessä seurassa. Hän on voittanut lajin maailmanmestaruuden vuosina 1997 Helsingissä, 2001 Plzenissä ja 2005 Riiassa. Hän debytoi ITHF:n turnauksessa vuonna 1991.


title: Hans Österman

text: Österman on myös toimittaja Aftonbladet-nimisessä iltapäivälehdessä.


title: Robert Reino

text: Robert Reino (1. syyskuuta 1869 Pielisjärvi – ?) oli suomalainen näyttelijä. Aikalaisteos "Suomalainen näyttämötaide 1902" kuvailee Reinoa humorististen ja kavaljeeriosien huomattavaksi esittäjäksi.


title: Robert Reino

text: Robert Reino syntyi kauppiaan perheeseen. Käytyään kaksiluokkaisen Joensuun lyseon hän työskenteli neljä vuotta mekaanisella alalla. Näyttämöuransa Reino aloitti Suomalaisessa Teatterissa syksyllä 1890. Pesti kesti kolme vuotta, ja Reino sai koko tuon ajan opetusta Kaarola Avellanilta. Syksyllä 1893 Reino liittyi Kansanteatteriin. Vuonna 1899 hän siirtyi Suomalaiseen Maaseututeatteriin, joka oli Viipurin Kaupunginteatterin edeltäjä. Siellä hän näytteli kolme vuotta.


title: Robert Reino

text: Reino näytteli muun muassa balladinäytelmässä "Elinan surma" ja komediassa "Nummisuutarit", jossa hän teki Iivarin roolin. Victorien Sardoun komediassa "Kirjeen kujeet" ("Les Pattes de mouches") hän näytteli Prosper Blockin roolin. Reinon näyttämötehtäviä olivat niin ikään Jensenin osa Henrik Ibsenin tragikomediassa "Villisorsa" ja Kustaan osa Minna Canthin yhteiskunnallisessa näytelmässä "Työmiehen vaimo".


title: Ashley Riefner

text: Ashley Riefner (s. 30. marraskuuta 1993) on yhdysvaltalainen jalkapalloilija, joka edustaa Naisten Liigassa PK-35 Vantaata. Ennen siirtymistään PK-35 Vantaaseen hän edusti yhdysvaltojen yliopistosarjassa Richmond Spiders -joukkuetta.


title: Leonid Dobytšin

text: Leonid Dobytšin () (17. kesäkuuta (J: 5. kesäkuuta) 1894 Ludza, Vitebskin kuvernementti — 28. maaliskuuta 1936) oli venäläinen kirjailija.


title: Leonid Dobytšin

text: Dobytšin oli syntynyt Ludzan kaupunkiin paikallisen lääkärin perheeseen, ja hän vietti varhaisen elämänsä Daugavpilsin kaupungissa. Vuonna 1911 hän aloitti opintonsa Petrogradin polyteknisessä yliopistossa, ja hän valmistui sieltä vuonna 1916. Vuonna 1918 hän muutti Brjanskin kaupunkiin, jossa hän työskenteli opettajana sekä tilastotieteilijänä. Myöhemmin Dobytšin muutti Leningradiin, jossa hän aloitti kirjallisen uransa.


title: Leonid Dobytšin

text: Dobytšin aloitti kirjallisen uransa kirjoittamalla tarinoita leningradilaiseen aikakausilehteen Sovremennikiin. Tämän jälkeen Dobytšin kirjoitti vuonna 1927 ensimmäisen tarinakokoelmansa Встречи с Лиз, ja tämän jälkeen vuonna 1931 kokoelman Портрет. Dobytšinin varhaistuotanto pyrki kuvailemaan uuden vallankumouksellisen maailman ja vanhan vallan kohtaamista. Dobytšin kirjallisen uran pääteokseksi muotoutui vuonna 1935 julkaistu Город Эн. Teoksessa Dobytšin kuvaa lapsen elämän kautta kuvaa venäläisen periferian elämästä.


title: Leonid Dobytšin

text: Vuonna 1936 esitettyään teoksensa Город Эн Leningradin kirjailijoiden liitolle, Dobytšin joutui ankaran kritiikin kohteeksi teoksensa sisällöstä. Teoksensa sisällön vuoksi Dobytšin nähtiin liiton silmissä venäläisen formalismin pääedustajana, jota vastaan Pravda oli samana vuonna aloittanut hyökkäyksen kaikilla taiteen aloilla. Dobytšinia syytettiin liiton toimesta luokkaviholliseksi teoksensa takia. Tämän jälkeen Dobytšin katosi niin julkisesta kuten myös kirjallisesta elämästä. Tämän jälkeen on oletettu, että Dobytšin teki itsemurhan samana vuonna.


title: Symphonic Terror – Live At Wacken 2017

text: Symphonic Terror on Acceptin livealbumi vuoden 2017 Wacken Open Airin konsertista. Se julkaistiin 23.11.2018. Konsertti oli osa Wacken Open Airin perinteistä Night To Remember- konseptia, jossa yhtyeet esiintyvät ainutkertaisella tavalla.


title: Symphonic Terror – Live At Wacken 2017

text: Acceptin konsertti oli jaettu kolmeen osaan. Ensin yhtye soitti tavalliseen tapaan yhtyeen uutta ja vanhaa materiaalia. Toisessa osassa ensiesityksensä saivat kitaristi Wolf Hoffmanin vuonna 2016 julkaiseman Headbangers Symphony -albumin kappaleet, joita säesti Tšekin kansallissinfoniaorkesteri. Lopuksi Accept esitti sinfoniaorkesterin kanssa valittuja klassikoita yhtyeen tuotannosta. Katsojia oli paikan päällä 80.000, lisäksi konsertti näytettiin myös suoratoistona festivaalin sivuilla.


title: Symphonic Terror – Live At Wacken 2017

text: Konserttitaltiointi nähtiin hyvänä tallenteena unohtumattomasta illasta ja vahvana jatkona Acceptin levykatalogissa. Siitä, toiko yhteistyö sinfoniaorkesterin kanssa lisäarvoa Acceptin esiintymiselle, on ollut jonkin verran eriäviä näkemyksiä mutta yleensä ottaen siitä ei ole näyhty olleen haittaakaan . Julkaisu sijoittui kuudenneksitoista Billboardin klassisen musiikin listalla.


title: Symphonic Terror – Live At Wacken 2017

text: 1.Die By The Sword


title: Symphonic Terror – Live At Wacken 2017

text: 2.Restless And Wild


Symphonic Terror – Live At Wacken 2017


title: Symphonic Terror – Live At Wacken 2017

text: 5.The Final Journey


title: Symphonic Terror – Live At Wacken 2017

text: 6.Modest Musorgski: Night On Bald Mountain (Yö autiolla vuorella)


title: Symphonic Terror – Live At Wacken 2017

text: 7.Ludwig van Beethoven: Scherzo


title: Symphonic Terror – Live At Wacken 2017

text: 8.Sergei Prokofjev: Romeo And Juliet


title: Symphonic Terror – Live At Wacken 2017

text:
9.Ludwig van Beethoven: Pathétique
1


title: Symphonic Terror – Live At Wacken 2017

text: 0.Antonio Vivaldi: Double Cello Concerto in G Minor


title: Symphonic Terror – Live At Wacken 2017

text: 11.Wolfgang Amadeus Mozart: Symphony No. 40 in G Minor


title: Symphonic Terror – Live At Wacken 2017

text: 12.Princess Of The Dawn


title: Symphonic Terror – Live At Wacken 2017

text:
14.Dark Side Of My Heart
15.Breaker


title: Symphonic Terror – Live At Wacken 2017

text: 16.Shadow Soldiers


title: Symphonic Terror – Live At Wacken 2017

text: 17.Dying Breed


title: Symphonic Terror – Live At Wacken 2017

text: 18.Fast As A Shark


title: Symphonic Terror – Live At Wacken 2017

text: 19.Metal Heart


title: Symphonic Terror – Live At Wacken 2017

text: 20.Teutonic Terror


title: Symphonic Terror – Live At Wacken 2017

text: 21.Balls To The Wall


title: Symphonic Terror – Live At Wacken 2017

text: Making Of: Wacken


title: Symphonic Terror – Live At Wacken 2017

text: Making Of: Headbanger’s SymphonyLisäksi konsertista julkaistiin 10-tuumainen vinyylisingle ”Balls To The Wall/ Symphony No.40 in G Minor”.


title: Zinaida Volkova

text: Zinaida Lvovna Volkova (o.s. Bronstein; ; 27. maaliskuuta 1901 Ust-Kutin kylä, Siperia – 5. tammikuuta 1933 Berliini) oli venäläinen marxisti. Hän oli Lev Trotskin ja tämän ensimmäisen vaimon Aleksandra Sokolovskajan ensimmäinen tytär. Volkova oli naimisissa kahdesti ja sai kaksi lasta, ensimmäisessä liitossaan tyttären ja toisessa liitossaan pojan. Hän teki itsemurhan kaasulla Berliinissä 5. tammikuuta 1933.


title: Zinaida Volkova

text: Zinaida Bronstein syntyi Siperiassa, jossa hänen vanhempansa elivät karkotettuina. Vuotta nuoremman sisarensa, Ninan, kanssa Zinaida kasvoi pääasiassa isänsä vanhempien, David Bronsteinin ja Anna Bronsteinin, hoidossa vanhempien eron vuoksi. Isä Trostski hylkäsi perheensä vuonna 1902 omistautuakseen vallankumoukselle, ja vapauduttuaan Siperiasta myös Alensandra Bronstein hylkäsi lapsensa. Teini-ikäisinä siskokset muuttivat asumaan äitinsä luo Pietariin. sekä .


title: Zinaida Volkova

text: Muutettuaan takaisin Venäjälle vuonna 1917 Trostki yritti rakentaa jonkinlaiset välit tyttäriinsä. Nina kuitenkin kuoli samana vuonna tuberkuloosiin. . Sisarensa kuoleman jälkeen myös Zinaida Volkovan elämä muuttui epävarmemmaksi, sillä hän menetti opettajan työnsä trostkilaisuutensa vuoksi.


title: Zinaida Volkova

text: Venäjän vallankumousksen jälkeen vuonna 1917 Bronstein meni naimisiin Zahar Borisovitš Moglin (1897–1937) kanssa. He saivat tyttären, Alexandra Moglinan (1923–1989). He erosivat 20-luvun puolivälissä.


title: Zinaida Volkova

text: Pian eron jälkeen hän meni naimisiin toisen aviomiehensä, Platon Ivanovitš Volkovin (1898–1936) kanssa, joka oli Trostkin johtaman vasemmisto-opposition jäsen. He saivat pojan Vsevolod Volkovin (Seva, myöh. Esteban; 1926–).


title: Zinaida Volkova

text: Zinaida Volkova oli miehensä Platon Volkovin kanssa aktiivinen vasemmistoaktivisti. Hän oli älykäs ja poliittisesti valveutunut. Volkova kuitenkin sairasti tuberkuloosia ja kärsi hulluuden rajoille vievästä traumasta, joka monien mielestä johtui politiikan henkilökohtaisten suhteiden edelle vievästä isästä. Volkova esimerkiksi tunsi olleensa ei-toivottu tytär. 1930-luvun alussa hänen äitinsä Aleksandra Bronstein pyysi Trostkilta apua tyttärensä ongelmiin. .


title: Zinaida Volkova

text: Molemmat aviomiehet sekä äiti Aleksandra kuolivat 1930-luvulla suurissa puhdistuksissa. Volkova ei joutunut puhdistuksen kohteeksi, vaan sai luvan lähteä poikansa Vsevolodin kanssa Venäjältä tavatakseen isänsä Turkissa. . Volkova sai ottaa mukaansa vain yhden lapsen, joten hän jätti Aleksandran aiemman aviomiehensä hoivaan.


title: Zinaida Volkova

text: Tammikuusta marraskuuhun 1931 Volkova ja hänen poikansa Vsevolod Volkov asuivat Turkissa Lev Trostkin ja Trotskin toisen vaimon Natalia Sedovan luona. Turkissa Volkova toivoi lähentyvänsä isänsä kanssa, ja saavansa merkittävän paikan Trotskin johtamasta oppositiopuolueesta . Trostki ei kuitenkaan luottanut tyttäreensä, eikä kertonut hänelle luottamuksellisia poliittisia asioita. Volkova oli kateellinen velipuolelleen Lev Sedoville ja äitipuolelleen Natalia Sedovalle, jotka kuuluivat Trostkin lähipiiriin. Marraskuussa 1931 Volkova matkusti Berliiniin toipuakseen tuberkuloosista. Seva-pojan Volkova jätti isovanhempiensa, Trostskin ja tämän vaimon, hoivaan. Volkova ja Vsevolod menettivät Neuvostoliiton kansalaisuutensa 20. helmikuuta 1932.


title: Zinaida Volkova

text: Tammikuussa 1933 Stalinin edustajat ja poliisi päättivät karkottaa Volkovan Berliinistä. Volkova tarvitsi tuberkuloosihoitoja, ja karkotuksen uhka lisäsi hänen stressiään. Volkova teki itsemurhan kaasulla Berliinissä 5. tammikuuta 1933 . Raskasta sairausaikaa ja vaikean isäsuhteen aiheuttamaa traumaa arvellaan syyksi Volkovan itsemurhaan. Itsemurhan tehdessään Volkova oli raskaana. Volkovan äiti Aleksandra syytti tyttärensä itsemurhasta Trotskia: ”Sinä, hänen isänsä, olisit voinut pelastaa hänet.” Trostki kirjoitti tyttärensä avoimen kirjeen, jossa hän syytti Stalinia ja kansalaisuuden menetystä tyttärensä itsemurhasta. .


title: Zinaida Volkova

text: Volkovan tytär Alexandra Moglina (s. 1923) jäi Neuvostoliittoon äitinsä ja velipuolensa lähdettyä maasta ja asui isänsä Zahar Moglinin kanssa. Moglinin karkoittamisen jälkeen vuonna 1932, tyttärestä huolehti isoäiti Aleksandra Sokolovskaja. Sokolovskaja kuitenkin karkotettiin vuonna 1935 suurissa puhdistuksissa, ja hän kuoli pakkotyöleireillä. Aikuisena myös Aleksandra Moglina karkotettiin Kazakstaniin. Hän selviytyi ja palasi Moskovaan Stalinin kuoleman jälkeen. Moglina kuoli syöpään vuonna 1989.


title: Zinaida Volkova

text: Volkovan poika Vsevolod (Seva) asui Turkissa isovanhemmillaan Volkovan matkustettua Berliiniin tuberkuloosihoitoihin. Seva koetti matkustaa Saksaan äitinsä luo, mutta matkustamista vaikeutti kansalaisuuden menettäminen 1932. Hän onnistui matkustamaan saksaan enonsa, Lev Sedovin, kanssa . Sedov ja hänen avovaimonsa Jeanne Martin huolehtivat Sevasta Volkovan itsemurhan jälkeen. Kuukauden kuluttua Volkovan kuolemasta Adolf Hitler ja natsipuolue tulivat valtaan Saksassa, jolloin Lev ja Vsevolod pakenivat Itävaltaan, ja asuivat siellä kunnes Itävallan levottomuuksien vuoksi muuttivat Ranskaan vuonna 1934.


title: Zinaida Volkova

text: Sedovin kuoleman jälkeen vuonna 1938 Sedovin avovaimo Jeanne Martin halusi pitää 12-vuotiaan pojan Vsevolodin. Trotskia vaivasi Martinin aiempi poliittinen suuntautuminen, minkä hän tahtoi Sevan huoltajuuden itselleen ja voitti kiistan. Martin kuitenkin piileskeli Sevan kanssa Ranskassa. Lopulta Trotskin ystävät löytävät Martinin ja Vsevolodin, ja Vsevolod lähetettiin Meksikoon, jossa Trotski oli asunut maanpaossa tammikuusta 1937 lähtien. .


title: Zinaida Volkova

text: Meksikossa Vsevolod Volkov otti etunimen Esteban ja meni paikallisiin kouluihin ja sitten korkeakouluun, jolloin hänestä tuli insinööri. Esteban Volkov avioitui ja sai neljä tytärtä: kirjailija Verónika Volkow, riippuvuustutkija Nora Volkow ja kaksoset Natalia (Meksikon tilastokeskuksen apulaisjohtaja) ja Patricia (lääkäri ja aidsin asiantuntija) Volkow.


title: Samarium(II)jodidi

text: Samarium(II)jodidi (SmI) on samarium- ja jodidi-ionien muodostama epäorgaaninen ioniyhdiste. Yhdistettä käytetään orgaanisen kemian synteeseissä muun muassa pelkistimenä.


title: Samarium(II)jodidi

text: Samarium(II)jodidi on huoneenlämpötilassa vihreää kiteistä ainetta. Yhdiste on vahva pelkistin ja reagoi esimerkiksi veden kanssa pelkistäen sen vedyksi. Aine liukenee eräisiin orgaanisiin liuottimiin kuten tetrahydrofuraaniin ja asetonitriiliin.


title: Samarium(II)jodidi

text: Samarium(II)jodidia voidaan valmistaa kuumentamalla samarium(III)jodidia tai pelkistämällä sitä metallisen samariumin tai alkalimetallien avulla. Yhdistettä voidaan valmistaa myös samariumin ja dijodimetaanin tai 1,2-dijodietaanin välisellä reaktiolla hapettomassa orgaanisessa liuottimessa kuten tetrahydrofuraanissa tai asetonitriilissä.


title: Samarium(II)jodidi

text: Samarium(II)jodidia käytetään orgaanisen kemian synteeseissä. Se pelkistää muun muassa karbonyyliyhdisteen alkoholeiksi ja alkyylihalogenidit hiilivedyiksi. Tämän lisäksi sitä käytetään katalyytteinä pinakolitoisiintumisissa, kytkentäreaktioissa esimerkiksi Barbier-reaktioissa ja radikaalireaktioissa. Yhdistettä on käytetty reagenssina useiden luonnonaineiden synteeseissä.


title: Willi Egger

text: William ”Willi” Egger (7. lokakuuta 1932 Murau – 29. huhtikuuta 2008 Murau) oli itävaltalainen mäkihyppääjä, joka lopetti kilpauransa vuonna 1967. Hän saavutti menestystä erityisesti Keski-Euroopan mäkiviikko-kilpailuissa 1960-luvun alussa. Egger osallistui Squaw Valleyn talviolympialaisiin 1960.


title: Maksim Mamin

text: Maksim Vladimirovitš Mamin (s. 13. tammikuuta 1995 Moskova, Venäjä) on venäläinen jääkiekkoilija, pelipaikaltaan vasen laitahyökkääjä. Hän edustaa KHL-seura TsSKA Moskovaa. Mamin laukoo oikealta.


title: Maksim Mamin

text: Mamin debytoi KHL:ssä kaudella 2014–15 TsSKa Moskovan paidassa. Ensimmäisellä kaudellaan hän pelasi 39 ottelua tehoin 5+10=15. Muutaman KHL-kauden jälkeen Mamin matkasi VHL:n kautta NHL:ään. Florida Pantherisissa hän pelasi 26 ottelua tehden 3 maalia. Kaudeksi 2018–19 Mamin palasi TsSKA Moskovan riveihin. Hän keräsi NHL:ssä yhteensä tehot 3+1=4.


Maksim Mamin


title: Bernd Eckstein

text: Bernd Eckstein (s. 22. toukokuuta 1953 Mengersgereuth-Hämmern) on itäsaksalainen entinen mäkihyppääjä, joka kilpaili 1970-luvulla. Hän menestyi hyvin talviolympialaisissa 1976, jossa hän sijoittui mäkihypyssä suurmäessä seitsemänneksi. Eckstein osallistui myös Keski-Euroopan mäkiviikko-kilpailuihin.


title: Argo-luokka (sukellusvene)

text: Argo-luokka oli Italian kuninkaallisen laivaston kahden sukellusveneen muodostama alusluokka, jonka alukset palvelivat toisessa maailmansodassa.


title: Koba Zakadze

text: Koba Zakadze (myös "Koba Tsakadze", , ; "Koba Vardenovits Dsakadse"; s. 19. elokuuta 1934 Bakuriani) on georgialainen entinen mäkihyppääjä, joka kilpaili Neuvostoliiton edustajana vuosina 1955–1972. Hän voitti kaksi Keski-Euroopan mäkiviikko-sarjan osakilpailua, ensimmäisen 1955–1956 ja toisen 1960–1961. Hän osallistui myös kaksi kertaa hiihdon maailmanmestaruuskilpailuihin.


title: Virittävä puu

text:
Virittävä puu ("eng". Spanning Tree) on graafiteoriassa sellainen aligraafi T graafissa G, joka on yhtenäinen syklitön aligraafi joka sisältää kaikki G:n solmut.
Virittävien puiden yhteydessä puhutaan usein "pienimmästä" ja "suurimmasta virittävästä puusta" (joskus myös "minimi" ja "maksimi")"," joiden määritelmänä on virittävän puun määritelmä, mutta siten, että painotettujen (suunnattujen tai suuntaamattomien) kaarien paino on pienin tai suurin mahdollinen. Graafilla voi olla useita virittäviä puita.


title: Virittävä puu

text: Pienimmän virittävän puun löytämiseksi on esitetty useita algoritmeja, joista tunnetuimpia ovat


title: Walt Disney Animation Studios

text: Walt Disney Animation Studios, joskus vain Disney Animation, on amerikkalainen animaatiostudio, joka valmistaa piirrosanimaatioita The Walt Disney Companylle. Studio on perustettu 16. lokakuuta 1923.


title: Akira Miyazaki

text: Akira Miyazaki (, 27. lokakuuta 1934 Tokio – 25. marraskuuta 2018 Saitama) oli japanilainen käsikirjoittaja ja ohjaaja, joka työskenteli paljon animaation parissa. Hän oli käsikirjoittamassa 1970–1990-luvuilla televisioon tehtyjä animesarjoja, joista monet perustuivat länsimaisen lastenkirjallisuuden klassikoihin, muun muassa "Tom Sawyerin ja Huckleberry Finnin seikkailut", "Ihmemaa Oz", "Makiba no shōjo Katri" (”Katri, niittyjen tyttö”), "Ai no wakakusa monogatari" (”Pikku naisia”), "Alfred J. Kwak" ja "Muumilaakson tarinoita". Hän käsikirjoitti "Muumilaakson tarinoihin" 32 jaksoa ja oli myös "Muumipeikko ja pyrstötähti" (1992) -elokuvan pääkäsikirjoittaja. Miyazaki kävi sarjan tuotannon aikana kahdesti Suomessa ja tapasi toisella kerralla kirjailija Tove Janssonin.


title: Akira Miyazaki

text: Animaatioiden ohella Miyazaki työskenteli ohjaajana ja käsikirjoittajana Shochiku-studion elokuvissa. Hänen ensimmäinen ohjauksensa oli vuonna 1971 valmistunut elokuva "Naite Tamaru ka". Hän käsikirjoitti kuusi elokuvaa suosittuun "Otoko wa Tsurai yo" -elokuvasarjaan sekä animaatioelokuvan "Aladdinin taikalamppu" (1979).


title: Akira Miyazaki

text: Miyazaki kuoli 84-vuotiaana, 25. marraskuuta 2018 sappikanavan syöpään.


title: The Solids

text: The Solids on yhdysvaltalainen vuonna 1996 perustettu power pop/vaihtoehtorock-yhtye.


title: The Solids

text: Yhtyeen kappale ”Hey, Beautiful” on tilannekomediasarja "Ensisilmäyksellä" tunnuskappale. Sarjan ovat luoneet yhtyeen jäsenet Carter Bays ja Craig Thomas.


title: In Sides

text: In Sides on brittiläisen elektronista musiikkia tuottavan yhtye Orbitalin neljäs studioalbumi, jonka julkaisi FFRR Records ja Internal Records 29. huhtikuuta 1996. Albumin julkaisua edelsi single "The Box", joka julkaistiin 15. huhtikuuta 1996.


title: In Sides

text: Albumin lauluosuudet tuotti Goldfrapp-yhtyeen laulaja Alison Goldfrapp. Albumi eroaa yhtyeen aiemmista julkaisuista ottamalla vaikutteita enemmän teknosta ja downtemposta.


title: Arripi

text: Arripi ("Arripis trutta") on arripien heimoon kuuluva kalalaji. Lajia tavataan pääosin Australian ja Uuden-Seelannin läheisyydessä sekä murtovesialueilla. Arripi on petokala. Suurimmat yksilöt saattavat painaa jopa 6 kiloa, mutta tavallisimmin arripit painavat noin 5,2 kg. Arripit ovat tärkeitä talouden kannalta, laji onkin usein kalastuksen kohteena.


title: Sinopen taistelu

text:
Sinopen taistelu oli Venäjän keisarikunnan ja Ottomaanien valtakunnan välinen meritaistelu, joka käytiin Krimin sodan alussa 30. marraskuuta 1853. Taistelussa Venäjän Mustanmeren laivasto tuhosi turkkilaisen laivasto-osaston pohjoisanatolialaisen Sinopen kaupungin satamaan. Iso-Britannia ja Ranska liittyivät sotaan Ottomaanien puolelle suurelta osin tämän taistelun seurauksena.
Venäjä miehitti Tonavan ruhtinaskunnat vuonna 1853 ja vaati Ottomaaneja tunnustamaan Venäjän keisarin kaikkien Turkin valtakunnassa asuvien kristittyjen suojelijaksi. Neuvottelut eivät tuottaneet tulosta, ja sotatoimet alkoivat 4.10.1853. Iso-Britannia ja Ranska pelkäsivät Venäjän vaikutusvallan kasvua. Tästä syystä Iso-Britannia vaati Venäjää sotimaan vain puolustuksellisesti ja varaavansa itselleen oikeuden interventioon Venäjän toimiessa muuten. Ranskan ja Ison Britannian laivasto-osastot saapuivat Konstantinopolin lähettyville.


title: Sinopen taistelu

text: Sodan alussa turkkilaiset hyökkäsivät sekä Tonavalla, että Kaukasuksella. Tonavan rintamalla tilanne oli Venäläisillä hallussa, mutta Kaukasuksen rintamalla Turkin armeija eteni voimakkaasti. Turkkilaiset alkoivat huoltamaan Georgiaan edenneitä joukkojaan meritse. Tilanteen vaikeutumisen vuoksi Venäjän Mustanmeren laivaston itäisen osaston komentaja amiraali P. S. Nahimov komennettiin estämään tämä.


title: Sinopen taistelu

text: Nakhimovin laivasto-osasto löysi 23. marraskuuta turkkilaisen laivasto-osaston Sinopen satamasta. Myrskyn jäljiltä Nakhimovilla oli vain kolme 84-tykkistä linjalaivaa ja yksi fregatti. Sinopessa oli puolestaan seitsemän fregattia, kolme korvettia ja kaksi höyrylaivaa rannikkotykistön suojaamina. Nakhimov lähetti fregatin hakemaan vahvistuksia, ja saartoi sataman linjalaivoillaan. Marraskuun loppuun mennessä saapui vahvistukseksi vara-amiraali Fjodor Novosiliskin komentama osasto, joka koostui kolmesta 120 tykin linjalaivasta ja kahdesta fregatista. Tällöin Nakhimov upseereineen päätti hyökätä satamaan, ennen mahdollisia turkkilaisten vahvistuksia tai brittien interventiota.


title: Sinopen taistelu

text: Nakhimov hyökkäsi satamaan kahdessa jonossa, ja sijoitti ankkuroi aluksensa niin, että turkkilaiset laivat olivat venäläislaivojen ja rannikkotykistön pattereiden välissä. Tällöin rannikkotykistö ei voinut ampua vaarantamatta omia laivojaan. Samalla venäläisten ohilaukauksetkin aiheuttivat vahinkoa viholliselle, sillä ne lensivät kaupunkiin tai tykistöpattereihin.


title: Sinopen taistelu

text: Venäläiset käyttivät uusia räjähtäviä kranaatteja tykeissään. Ne juuttuivat alusten puurakenteisiin ja räjähtivät aiheuttaen tulipaloja ja suuria reikiä. Vain yksi turkkilainen alus, englantilaisen Adolphus Sladen komentama höyrylaiva "Taif", pääsi pakoon. Loput turkkilaiset laivat joko paloivat, räjähtivät tai katkaisivat ankkurikaapelinsa ja ajautuivat rantaan uppoamisen estämiseksi. Noin 2 700–3 000 turkkilaista kuoli taistelussa. Venäläisten tappiot olivat vain 38 kuollutta ja 240 haavoittunutta, eikä yhtään menetettyjä laivoja.


title: Sinopen taistelu

text: Taistelun seurauksena brittimedia ja julkinen mielipide vaativat sotaan liittymistä. Heidän mielestään Venäjä ei ollut totellut brittien vaatimusta puolustuksellisesta sodasta. Lisäksi taistelua pidettiin loukkauksena kuninkaallisen laivaston kunnialle, sillä sen laivasto-osasto oli saapunut Bosporukseen suojelemaan turkkilaisia. Sinopen taistelun seurauksena Ranska ja Iso-Britannia julistivat sodan Venäjälle.


title: Torbjørn Ruste

text: Tordbjørn Ruste (9. joulukuuta 1929 – 31. heinäkuuta 2003) oli norjalainen mäkihyppääjä, joka kilpaili 1950-luvulla. Hän voitti kauden 1954–1955 Keski-Euroopan mäkiviikolla kaksi osakilpailua, Innsbruckin ja Bischofshofenin.


title: Malte

text: Malte on miehen etunimi. Nimi on todennäköisesti syntynyt lyhentymänä saksalaisesta nimestä "Helmwald", jonka osat tarkoittavat suojelijaa ja valtiasta.


title: Malte

text: Suomessa nimi Malte on marraskuuhun 2018 mennessä annettu noin 130 henkilölle, joista suurin osa on syntynyt vuoden 1980 jälkeen. Vuodesta 2020 lähtien Malten nimipäivä on suomenruotsalaisen kalenterin mukaan 28. marraskuuta. Sama päivä on Ruotsissa jo ennestään ollut Malten nimipäivä.


title: Pyhä Abibas

text: Pyhä Abibas (myös Abibo tai Habib) oli juutalainen ja Gamalielin, Sanhedrinin jäsenen ja pyhän apostoli Paavalin opettajan, toinen poika sekä käännynnäinen kristinuskoon. Hänen ruumiinsa haudattiin protomarttyyri Stefanoksen viereen Capergamelaan, noin 20 mailia Jerusalemista ja kirkko muistaa hänen ja pyhien Stefanoksen, Gamalielin ja Nicodemuksen ruumisten löytymistä vuonna 415 vuosittain 3. elokuuta. Hän kuoli 1. vuosisadalla.


title: Juri Skofzov

text: Juri Aleksandrovitš Skofzov (20. helmikuuta 1929 Moskova – 1998) oli venäläinen mäkihyppääjä, joka osallistui kahteen Keski-Euroopan mäkiviikko-kilpailuun. Hän osallistui myös hiihdon maailmanmestaruuskilpailuihin 1954.


title: Albin Plank

text: Albin Plank (s. 4. maaliskuuta 1931 Hohenems, Itävalta) on itävaltalainen uransa lopettanut mäkihyppääjä, joka kilpaili vuosina 1953–1961.


title: Albin Plank

text: Plank voitti kaudella 1959–60 Keski-Euroopan mäkiviikon osakilpailun Bischofshofenissa.


title: Prima Linea

text: Prima Linea oli Italiassa 1977–1983 toiminut marxilais-leniniläinen aseellinen järjestö. Sen perustivat vuoden 1976 lopussa Sergio Segio, Roberto Rosso, Enrico Baglioni ja Enrico Galmozzi. Järjestön jäsenet tulivat pääasiassa aikaisemmin toimintansa lopettaneista maltillisemmista äärivasemmistolaisista järjestöistä, kuten Lotta Continua. Prima Linean päämäränä oli luoda Italiaan proletariaatin diktatuuri, ja se tehtäisiin "tuhoamalla vihollinen" aseilla. Järjestön päämäärä oli siis periaatteessa suunnilleen sama kuin Punaisten prikaatien. Suurin näiden kahden järjestön välinen ero oli aluksi se, että Prima Linean jäsenet eivät piileskelleet salaisissa osoitteissa, eivätkä käyttäneet väärennettyjä henkillöllisyystodistuksia. Heidän taktiikkansa oli jäsenyyden salassa pitäminen. Prima Linean jäsenet kävivät päiväaikaan töissä tai opiskelivat ja yrittivät kaikin tavoin vaikuttaa tavallisilta kansalaisilta, vaikka heillä oli kotona aseita vaatekomeroon tai kylpyammeen taakse kätkettynä. Prima Linea oli uhrien lukumäärässä laskien Punaisten prikaatien jälkeen toiseksi menestyksekkäin lyijyvuosien äärivasemmistolaisista terroristijärjestöistä. Prima Linea teki kaikkiaan 101 aseellista hyökkäystä joiden tuloksena 18 ihmistä kuoli ja 23 joutui sairaalahoitoon. Ehkä tunnetuin järjestön murhaama henkilö oli niin sanottua Piazza Fontanan pommi-iskua tutkinut tuomari Emilio Alessandrini, joka ammuttiin autoonsa 29. tammikuuta 1979 kello 08.30 aamulla, hänen juuri kyyditettyään poikansa kouluun. Tätä hyökkäystä johti Marco Donat Cattin, jonka isä, kristillisdemokraattinen poliitikko Carlo Donat Cattin, oli ministerinä useassa Italian hallituksessa.


title: Prima Linea

text: Vuoden 1980 alussa viranomaisten tutkimukset alkoivat tuottaa tuloksia ja Prima Linea seurasi Punaisten prikaatien esimerkkiä, siirtyen maanalaiseen toimintaan. Jäsenyyden salaaminen vaihdettiin toiseen taktiikkaan, henkillöllisyyden ja olinpaikan salaamiseen. Edellytykset tällaiseen toimintamuodon vaihtoon olivat kuitenkin huonontuneet merkittävästi vuodesta 1972, jolloin Punaiset prikaatit menivät maan alle. Prima Linealla ei ollut yhtä valmiiksi ajateltua strategiaa kuin prikaateilla, ja järjestön nujertaminen kävi siksi viranomaisilta huomattavasti nopeammin. Vuonna 1983 Prima Linea oli käytännössä riisuttu aseista, ja sen johtajat vangittu. Kahdestatoista murhasta syytetty järjestön maineikkain jäsen Sergio Segio sai 1983 kolme elinkautistuomiota. Suurta huomiota sai oikeudenkäyntien aikana osakseen eräs Prima Linean ainoastaan naisista koostuva iskuryhmä, jota johti Silveria Russo. Tämä neljän naisen ryhmä murhasi "terveyden puolesta" 5. helmikuuta 1980 Paolo Paolettin, joka oli yksi Seveson onnettomuudesta vastanneen Icmesa-yhtiön johtajista.


title: Kulttuurikeskus Isa

text: Kulttuurikeskus Isa (, ) on Bahrainin kuningaskunnan pääkaupungissa Manamassa sijaitseva, maan edesmenneen valtionpäämiehen, Bahrainin emiiri Isa ibn Salman Al Khalifan mukaan nimetty kulttuurikeskus. Kulttuurikeskus vihittiin käyttöön joulukuussa 2008. Rakennuksessa toimii esimerkiksi Bahrainin kansalliskirjasto ja lastenkirjasto.


title: Kulttuurikeskus Isa

text: Yhdistyneiden kansakuntien kehitysohjelma UNEPin mukaan Bahrainin vähintään 15-vuotiaista asukkaista oli lukutaitoisia 94,6 prosenttia vuonna 2010.


title: Ryan Murphy (käsikirjoittaja)

text: Ryan Patrick Murphy (s. 30. marraskuuta 1965 Indianapolis, Indiana, Yhdysvallat) on yhdysvaltalainen ohjaaja, käsikirjoittaja ja tuottaja. Hän on luonut ja tuottanut useita menestyneitä televisiosarjoja kuten "Muodon vuoksi" (2003–2010), "Glee" (2009–2015), "American Horror Story" (2011–) ja "9-1-1"(2018–).


title: Ryan Murphy (käsikirjoittaja)

text: Murphy ja Brad Falchuk ovat luoneet yhteistyössä useita televisiosarjoja. He loivat yhdessä Ian Breannin kanssa musikaalisarja "Glee"n, jonka pilottijakso esitettiin vuonna 2009. Vuonna 2011 Murphyn ja Falchukin loivat yhteistyössä kauhu/draamasarja "American Horror Story"n, joka sai ensiesityksensä Yhdysvalloissa 5. lokakuuta 2011.


title: Ryan Murphy (käsikirjoittaja)

text: Murphy ja David Miller alkoivat seurustelemaan vuonna 2010. He menivät naimisiin vuonna 2012.


title: Anneli Nygren

text: Anneli Nygren (s. 1958) on suomalainen mediataiteilija, jonka tuotantoon kuuluu videoita, dokumentteja, animaatiota ja musiikkivideoita.


title: Anneli Nygren

text: Hän on suomalaisen videotaiteen uranuurtajia, joka aloitti videoiden tekemisen jo 1980-luvun alussa.


title: Anneli Nygren

text: Vuonna 1958 syntynyt Nygren on itseoppinut taiteilija. Hän ei ole saanut virallista taidekoulutusta, mutta hän alkoi piirtää jo varhaisteini-iässä. Nygren aloitti uransa 1980-luvun alkupuolelta, ja hän julkaisi vuonna 1982 videoteoksen "Rakkaudesta rocktähteen".


title: Anneli Nygren

text: Nygrenin teoksia on ollut näyttelyissä ja festivaaleilla vuodesta 1989 lähtien. Kun Turku oli vuonna 2011 Euroopan kulttuuripääkaupunkina, Nygrenin teos "Pyykki" (1992) oli esillä nykyvalokuvataiteen Liisa ihmemaassa -suurnäyttelyssä Logomossa. Nygrenin teos "When Noise and Death Meet" (2006) sai vuonna 2015 Suomen Queer-tutkimuksen seuran eurovisio-palkinnon.


title: Anneli Nygren

text: Nygren tuotantoon kuuluu videotaiteen lisäksi dokumentteja, animaatiota ja musiikkivideoita. Hänet palkittiin vuonna 2018 mediataiteen valtionpalkinnolla.


title: Shelonin taistelu

text: Shelonin taistelu käytiin 14. heinäkuuta vuonna 1471 Moskovan ruhtinaskunnan ja Novogordin tasavallan välillä Shelonin joen varrella. Taistelu päättyi Moskovalaisten voittoon, vaikka novgorodilaisilla olikin huomattava miesylivoima. Seurauksena oli käytännössä Novgorodin itsenäisyyden menetys ja sen integroiminen Moskovan ruhtinaskuntaan.


title: Shelonin taistelu

text: Moskovan ruhtinaskunnan ja Novogordin tasavallan välillä oli ollut konflikteja jo 1300-luvulta lähtien, mistä viimeisin oli johtanut vuonna 1456 solmittuun Yazhelbitsyn rauhansopimukseen, jota novgorodilaiset sitten rikkoivat pyytämällä Puola-Liettualta tukea. Moskovan ruhtinas Iivana III syyttikin Novgorodia petturuudesta, minkä lisäksi ortodoksinen metropoliitta syytti heitä jopa ortodoksisuuden hylkäämisestä liettualaisten katolilaisten hyväksi. Novgorodin ja Liettuan välille solmittiinkin puolustusliitto, mutta kun Moskova julisti sodan, liettualaiset eivät tulleet apuun. Novgorod palkkasikin Mikhail kiovalaisen johtamaan joukkojaan. Hän kuitenkin hylkäsi novgorodilaiset, kun he eivät suostuneet tukemaan hänen vaatimustaan Kiovan kaupungista. Tasavalta kohtasi Moskovan siis yksin.


title: Shelonin taistelu

text: Novgorodin ja Moskovan armeijat kohtasivat 14. heinäkuuta 1471 Shelonin joen varrella. Novgorodin armeija koostui 20000-40000 miehestä, joista valtaosa oli huonosti organisoituja paikallisia miliisejä. Tarkkaa määrää on hankalaa arvioida, sillä moskovalaiset ovat saattaneet liioitella lukuja jälkikäteen näyttääkseen paremmalta. Moskovan armeija sen sijaan koostui noin 5000 miehestä. Huolimatta huomattavasta miesalivoimasta, moskovalaiset voittivat taistelun ratkaisevasti, surmaten ainakin 12000 miestä. Taistelun tarkkoja tapahtumia on hankalaa hahmottaa lähteiden erilaisuuksien vuoksi, mutta ilmeisesti moskovalaiset onnistuivat väijyttämän novgorodilaisten armeijan, mistä seuranneessa kaaoksessa novgorodilaiset joukot perääntyivät sekasorrossa.


title: Shelonin taistelu

text: Kymmenen päivää Shelon-joen taistelun jälkeen osapuolet kohtasivat uudelleen Shilenga-joen varrella, mikä sekin päättyi Novgorodin tappioon, huolimatta siitä, että novgorodilaisia oli noin 12000 miestä moskovalaisten noin 3000 vastaan. Samanba päivänä Iivana III teloitti novgorodilaisten komentajan, Dmitry Isakevich Boretskyn. Taisteluiden jälkeen solmittiin rauha, minkä seurauksena Novgorodin kaupungilla säilyi jonkinasteinen autonomia, mutta käytännössä se menetti sodan seurauksena itsenäisyytensä. Novgorodin kaupunki ja sen vallassa olleet alueet integroitiin vähitellen Moskovan ruhtinaskuntaan vuoteen 1478 mennessä. Kyseisenä vuonna novgorodilaiset yrittivät kapinoida Moskovaa vastaan, minkä vuoksi Iivana marssi armeijansa kanssa kaupunkiin ja lakkautti sen viimeisetkin autonomian rippeet.


title: Jalujoen taistelu

text: Jalujoen taistelu oli osa Venäjän–Japanin sotaa ja sodan ensimmäinen merkittävä maataistelu. Taistelu käytiin 30. huhtikuuta – 1. toukokuuta 1904 Jalujoen länsipäässä Kiinan ja Korean rajalla, lähellä nykyistä Sinuijun kaupunkia. Taistelu päättyi Japanin voittoon ja osoitti sen armeijan pärjäävän sodassa eurooppalaista suurvaltaa vastaan.


title: Jalujoen taistelu

text: Venäjän sotilasjohdon strategia Venäjän-Japanin sodan alkuvaiheessa oli vahvistusten tuominen Euroopasta, minkä jälkeen sen armeija voisi voittaa japanilaiset ylivoimaisesti. Venäjän Kaukoidän joukkojen ylipäällikkö Aleksei Kuropatkin sai käskyn pysäyttää heidät Kiinan ja Korean väliselle rajalle Jalujoelle. Kuropatkin antoi vastuun joen puolustuksesta kenraali Mihail Zasulitsille, joka sai käyttöönsä noin 19 000 miestä, jotka hän levitti yli 270 kilometrin matkalle joen varteen.


title: Jalujoen taistelu

text: Keisarillisen Japanin armeijalla oli Koreassa käytössään kolmeen divisioonaan jaettuna yhteensä noin 42 000 sotilasta. Japanin joukkojen komentaja kenraalimajuri Kuroki Tamemoto keskitti joukkonsa Sinuijun kaupungin eteläpuolelle ja valmistautui hyökkäämään venäläisten joukkoja vastaan Jalujoella. Japanilaiset saivat Zasulitsin uskomaan joukkojen Sinuijun lähellä olevan harhautus kahakoimalla venäläisiä vastaan Jalujoen suulla, jonne hän keskitti suurimman osan sotilaistaan. Japanilaiset saivat rakennettua useita ponttonisiltoja joen yli ilman minkäänlaista vastustusta, ja Kuroki sai siirrettyä kolme divisioonaansa joen pohjoispuolelle. Zasulitsin puutteellinen tiedustelutoiminta johti siihen, että japanilaisia vastassa oli vain muutama pataljoona venäläisiä sotilaita.


title: Jalujoen taistelu

text: Jalujoen taistelu alkoi 30. huhtikuuta, kun japanilaisten tykistö avasi tulen venäläisten asemia vastaan. Venäjän tykistö vastasi tulitukseen, mutta hävisi japanilaisten määrällisesti suuremmalle tykistölle. Varsinainen hyökkäys alkoi 1. toukokuuta kuudelta aamulla, jolloin Kuroki määräsi kaikki kolme divisioonaansa aloittamaan etenemisen venäläisten juoksuhautoja kohti. Japanilaiset liikkuivat tiiviissä muodostelmissa, mikä teki heistä helppoja maaleja venäläisille. Japanilaiset joutuivat myös ylittämään matalan Ali Ho -joen, mikä lisäsi tappioiden määrää entisestään, mutta ei kuitenkaan vähentänyt japanilaisten taistelutahtoa.


title: Jalujoen taistelu

text: Ylitettyään Ali Ho -joen japanilaiset vastasivat venäläisten tulitukseen. Japanilaiset etenivät yksikkö kerrallaan raskaan tykistön tukemana, joka pystyi ampumaan venäläisten asemia ilman vastustusta. Japanilaiset valtasivat ensimmäisen venäläisten linjan kolme tuntia hyökkäyksen alkamisen jälkeen noin yhdeksältä aamulla. Taistelussa mukana olleet venäläisjoukot aloittivat vaiheittaisen vetäytymisen järjestyksessä, mutta eivät jääneet puolustamaan seuraavia suunniteltuja puolustuslinjoja. Tieto tästä ei päätynyt venäläisten päämajaan, minkä seurauksena osa venäjän joukoista joutui japanilaisten saartamiksi ja antautui.


title: Jalujoen taistelu

text: Jalujoen taistelu päättyi japanilaisten voittoon. Japanilaiset pääsivät ylittämään Korean ja Kiinan välisen rajan, ja heidän tappionsa olivat vain noin 2 000 miestä, kun taas Venäjän menetti 5 000 miestä. Ulkomaisten tarkkailijoiden havaintojen mukaan japanilaiset voittivat venäläiset taktiikassa, logistiikassa ja ennen kaikkea tiedustelutoiminnassa. Aasialaisen valtion voitto taistelussa eurooppalaisen suurvallan armeijaa vastaan poisti myös myytin eurooppalaisten täydellisestä ylivoimasta muihin verrattuna.


title: Hermanni Hiiri (vuoden 2014 sarja)

text: Hermanni Hiiri (engl. "Tip the Mouse") on vuonna 2014 julkaistu animaatiosarja.


title: Hermanni Hiiri (vuoden 2014 sarja)

text: Suomalaiset äänet Tuottaja: Giuseppe Franchi


title: Hermanni Hiiri (vuoden 2014 sarja)

text: Vastaavat tuottajat: Irene Mincuzzi & Silvia Flocchini


title: Hermanni Hiiri (vuoden 2014 sarja)

text: Dialogin ohjaus: Tuija Korhonen


title: Hermanni Hiiri (vuoden 2014 sarja)

text: Äänitys: Tuukka Koski


title: Hermanni Hiiri (vuoden 2014 sarja)

text: Dialogin editointi: Joonas Lähteenmäki


title: Hermanni Hiiri (vuoden 2014 sarja)

text: Foleyartisti: Marta Badin


title: Hermanni Hiiri (vuoden 2014 sarja)

text: Foley-äänitys ja erikoistehosteet: Paolo Favarin


title: Hermanni Hiiri (vuoden 2014 sarja)

text: Miksaus: Matti Leino


title: Inkermanin taistelu

text: Inkermanin taistelu on yksi merkittävimmistä taisteluista Krimin sodassa Krimin niemimaalla. Se käytiin 5. marraskuuta 1854 Venäjän keisarikunnan sekä liittoutuneiden Iso-Britannian, Ranskan ja Osmanien valtakunnan välillä. Taistelun seurauksena venäläisten joukkojen taistelutahto heikkeni, kun Sevastopolin piiritystä ei onnistuttu murtamaan liittoutuneiden joukoilta. Epäonnistuneen hyökkäyksen seurauksena sota muuttuikin asemasodaksi.


title: Inkermanin taistelu

text: Marraskuun 5.päivänä 1854 Venäjän keisarikunnan sotilaat aloittavat hyökkäyksen kohti liittoutuneiden puolustuslinjaa. Venäläisten joukkojen ylivoima oli yli 15 kertainen taisteluiden alettua, mutta vajaat 3 000 liittouman sotilasta onnistuivat säilyttämään asemansa. Suurta ylivoimaa ei onnistuttu hyödyntämään maaston tuomien vaikeuksien vuoksi ja sumuisen sään takia. Tiiviinä joukkoina kulkeneita venäläissotilaita vastaan oli helppo puolustautua, koska näillä oli käytössään heikot, hitaasti ladattavat ja epätarkat musketit, kun puolestaan brittisotilailla oli käytössään modernimmat ja nopeammat kiväärit. Huono näkyvyys ja vaikeakulkuinen maasto vaikeuttivat merkittävästi joukkojen komentajien toimintaa Inkermanin taistelussa, jonka vuoksi Inkermanin taistelua kutsutaankin joissakin yhteyksissä "sotilaiden taisteluksi".


title: Inkermanin taistelu

text: Inkermanin taistelun yhteydessä molemmat osapuolet kärsivät huomattavat tappiot. Suhteutettuna osapuolien vahvuuksiin, kärsi liittouman puolella taistelleet suuremmat tappiot, mutta absoluuttisesti mitattuna Venäjä kärsi enemmän miestappioita. Venäjän keisarikunta ei onnistunut kuitenkaan murtamaan Sevastopolin piiritystä, joten taistelun voitti liittouma. Inkermanin taistelu johti lopulta Venäjän sotaonnen ja taistelumoraalin kääntymiseen, eikä ratkaisuja pyritty hakemaan enää suorilla hyökkäyksillä, vaan taistelut muuttuivat asemasodaksi.


title: Victor Serge

text: Victor Serge (30. joulukuuta 1890 – 17. marraskuuta 1947), alkuperäiseltä nimeltään Victor Lvovitš Kibaltšitš (ven. Виктор Львович Кибальчич), oli belgialaissyntyinen venäläinen anarkisti, kriittinen bolševikkivallankumouksellinen ja kirjailija.


title: Victor Serge

text: Victor Serge syntyi Brysselissä 30. joulukuuta 1890. Hänen vanhempansa, Leon Ivanovitš Kibaltšitš ja Vera Poderewski, olivat venäläisiä vallankumouksellisia, jotka olivat joutuneet pakenemaan Belgiaan hallituksenvastaisten aatteidensa vuoksi.


title: Victor Serge

text: Serge vietti lapsuutensa ja nuoruutensa Belgiassa sekä Ranskassa. Hänen perheensä eli hyvin köyhissä oloissa. Ruokaa oli vähän, eikä kunnolliseen koulutukseen ollut mahdollisuutta.


title: Victor Serge

text: Serge kiinnostui aikaisin sosialismista ja individualistisesta anarkismista. Vuosina 1909–1914 hän toimi aktiivisesti anarkistisessa lehdistössä toimittajana ja kääntäjänä. Vuonna 1912 Sergen yhteydet rikolliseen Bonnot-anarkistiryhmittymään johtivat viiden vuoden vankeustuomioon.


title: Victor Serge

text: Vankilasta vapauduttuaan vuonna 1917 Serge matkusti Barcelonaan osallistuakseen espanjalaisten anarkosyndikalistien kapinaan. Espanjassa hän myös kirjoitti ensimmäistä kertaa nimellä Victor Serge.


title: Victor Serge

text: Serge oli hyvin inspiroitunut Venäjän vallankumouksesta. Vuonna 1918 Serge ilmoittautui vapaaehtoiseksi puna-armeijaan. Hän matkusti Pariisiin, jossa hänet vangittiin epäiltynä bolševismista ja lähetettiin vankileirille.


title: Victor Serge

text: Vuonna 1919 Serge saapui ensi kertaa Petrogradiin ottaakseen osaa vallankumouksen jälkeiseen sisällissotaan. Serge liittyi kommunistiseen puolueeseen ja työskenteli kääntäjänä sekä toimittajana Komintern-järjestössä Grigori Zinovjevin alaisena. Serge käänsi ranskankieliselle yleisölle muun muassa Leninin, Trotskin, Zinovjevin ja Vera Fignerin kirjoituksia.


title: Victor Serge

text: Venäjän sisällissodan päätyttyä Serge matkusti Berliiniin ja Wieniin edistääkseen toivomaansa eurooppalaista vallankumousta. Hän työskenteli Kominternin toimittajana ja agenttina. Saksan vallankumousyrityksen epäonnistuttua vuonna 1923 ja Leninin kuoltua vuonna 1924 Sergen kritiikki Neuvostoliittoa kohtaan voimistui.


title: Victor Serge

text:
Serge palasi Neuvostoliittoon vuonna 1925 liittyäkseen Vasemmisto-oppositioon. Serge kuitenkin erotettiin kommunistisesta puolueesta vuonna 1928, sillä hän oli edeltävä vuonna kritisoinut artikkeleissaan Kominternin linjausta koskien Kiinan kommunistista puoluetta.
Valtion poliittinen hallinto karkoitti Sergen kolmeksi vuodeksi Orenburgiin, minkä jälkeen hän menetti Neuvostoliiton kansalaisuuden.


title: Victor Serge

text: Serge perheineen onnistuivat jättämään Neuvostoliiton taakseen huhtikuussa 1936, mutta Sergen käsikirjoituksia takavarikoitiin NKVD:n toimesta. Takavarikoituja käsikirjoituksia ei olla onnistuttu sittemmin jäljittämään.


title: Victor Serge

text: Serge asettui asumaan Belgiaan ja myöhemmin Ranskaan, jossa hän jatkoi poliittista toimintaansa trotskilaisessa oppositiossa. Sergen poliittinen toiminta koostui kriittisistä artikkeleista, joiden kohteina olivat nyt Moskovan oikeudenkäynnit ja Stalinin diktatuurin alainen Neuvostoliitto. Serge ei kuitenkaan täysin hyväksynyt trotskilaisen opposition poliittisia kantoja, mikä johti Sergen ja Trotskin ystävyyden hajoamiseen vuonna 1939.


title: Victor Serge

text: Toisen maailmansodan seurauksena Serge perheineen muuttivat maanpakoon Meksikoon. Meksikossa Serge jatkoi kirjoittamista ja työskenteli yhdessä muun muassa Trotskin puolison, Natalia Sedovan, kanssa saattaakseen murhatun Trotskin elämänkerran, "Vie et mort de Léon Trotsky" (1951), päätökseen.


title: Victor Serge

text: Serge kuoli sydänkohtaukseen 17. marraskuuta 1947.


title: Victor Serge

text: Serge kirjoitti aktiivisesti koko elämänsä ajan. Hänen tuotantonsa koostuu historiankirjoista, poliittisista teksteistä, romaaneista ja runoudesta sekä lukuisista sanomalehtiartikkeleista. Sergen kirjallinen tuotanto on teemoiltaan lähellä hänen ja hänen ystäväpiirinsä kokemuksia 1900-luvun poliittisesti epävakaassa maailmassa.


title: Victor Serge

text: Sergen vankilatuomio vuosina 1912–1917 oli raskas kokemus, jonka vaikutus jatkui pitkään vapautumisen jälkeen. Serge kirjoittaa muistelmissaan, että hänen ensimmäisen romaaninsa, "Les Hommes dans la Prison" (suom. Miehet vankilassa), kirjoitusprosessi oli hänelle keino käsitellä vankilatuomioon liittyviä kokemuksia ja tuntemuksia.


title: Victor Serge

text: Sergen kaunokirjallisuus oli osa hänen vallankumouksellista toimintaansa. Hän pyrki purkamaan kirjallisuuden porvarillista perinnettä jättämällä romaaneistaan pois sankarihahmon tai yksittäisen päähenkilön. Hänen romaaneissaan yksittäinen päähenkilö on korvattu joukolla hahmoja, jotka yhdessä muodostavat romaanin kollektiivisen sankarin.


title: Victor Serge

text: Toimiessaan Kominternin toimittajana Serge kirjoitti ranskankieliselle vasemmisto- ja anarkistilehdistölle lukuisia artikkeleita, joissa hän puolusti ja perusteli Venäjän vallankumousta. Sisällissodan aikana kirjoitetut artikkelit ja esseet ovat tulkittavissa neuvostoliittolaiseksi propagandaksi.


title: Victor Serge

text: Myöhemmin Sergen poliittiset kirjoitukset keskittyivät kritisoimaan kommunistisen puolueen toimintaa ja paljastamaan Stalinin diktatuurin korruption.


title: Victor Serge

text: Sergen tuotantoa ei ole käännetty suomen kielelle.


title: Victor Serge

text:
Poliittiset ja henkilökohtaiset kirjoitukset
Kaunokirjallisuus


title: Victor Serge

text:
Cotterill, D.J. (toim.): "The Serge Trotsky Papers: Correspondence and Other Writings Between Victor Serge and Leon Trotsky". Lontoo: Pluto Press, 1994. ISBN 07453 0515 6.
Gordon, Paul: "Vagabond Witness: Victor Serge and the politics of hope". Winchester: Zero Books, 2013.
Haberkern, Ernie: "The Politics of Victor Serge" "Against the Current", 142. Syys-lokakuu 2009. Viitattu 27.11.2018.
Greene, Doug Enaa: "Victor Serge: On the borders of victory and defeat". "Red Wedge". 5.10.2015. Viitattu 28.11.2018.
Riére, Jean: "Victor Serge: Biographical Note". "Marxists' Internet Archive". Huhtikuu 1976. Viitattu 28.11.2018.
Serge, Victor: "Memoirs of a Revolutionary 1901-1941". Lontoo: Oxford University Press, 1963.
Serge, Victor: "Revolution in Danger: Writings from Russia 1919–1921". Chicago: Haymarket Books, 2011.
Weissman, Susan: "Victor Serge: A Biography". Lontoo: Verso, 2001.


title: Victor Serge

text:
Greeman, Richard: Serge and the Chinese Revolution
Marxists' Internet Archive: Victor Serge
The Guardianin kirja-arvostelu teoksesta "Memoirs of a Revolutionary"
Spartacus Educational: Victor Serge


title: Recceswinth

text: Recceswinth tai Rekkeswinth oli visigoottien kuningas vuosina 642–672. Noustuaan valtaistuimelle hän kukisti ylimystön kapinan. Rekkeswinth julkaisi vuonna 654 huomattavan Liber Judiciorum -lakikokoeleman hallinnon tueksi. Vaikka sitä kutsutaan visigoottien lakikokoelmaksi, se oli kirjoitettu latinaksi ja pohjautui vahvasti roomalaiseen lakiin. Hänen kuoltuaan vuonna 672 visigoottien valtakunta alkoi rappeutua sisäisesti.


title: Liber Judiciorum

text: Liber Judiciorum eli Lakien kirja on visigoottien lakikokoelma, joka on keskiaikaisen espanjalaisen lain pohja. Sen kokosi vuonna 654 visigoottien kuningas Recceswinth. Liber Judiciorumista ilmestyi tarkistetut laitokset vuosina 681 ja 693. Vaikka sitä kutsutaan visigoottien lakikokoelmaksi, se oli kirjoitettu latinaksi ja pohjautui vahvasti roomalaiseen lakiin.


title: Liber Judiciorum

text: Lakikokoelman tärkein uudistus oli alueelliset lait. Kokoelman 500 laista suuri osa oli tarkistettuja versioita kuningas Leovigildin aikaisista laeista. Ne koskettivat 12 oikeuden aluetta: lait ja lain harjoittajat, oikeusistuimet, avioliitto, perhe ja perinnöt, sopimukset, rikokset ja kidutus, ryöstöt, omaisuusrikokset, turvapaikkaoikeus (koskien etenkin sotilaskarkureita), kutsunnat ja maan jako, lääkäreitä ja kauppiaita koskeva oikeus, rangaistukset kerettiläisyydestä, julkiset viranhaltijat ja juutalaiset.


title: Liber Judiciorum

text: Nykypäivänä lakikokoelman tärkein merkitys on sen antama tarkka kuva visigoottien valtakunnan perustuslaillisesta järjestyksestä sekä sen antama tieto ns. kansan laista eli roomalaisesta oikeudesta, joka on sovitettu myöhäisen Rooman valtakunnan ajan taloudellisiin ja sosiaalisiin oloihin. Muslimien hallitseman Espanjan kristityt tuomarit käyttivät Liber Judiciorumia, ja lakikokoelma hyötyi Reconquistan aikaisesta visigoottien arvostuksen noususta.


title: Anna Filosofova

text: Anna Pavlova Filosofova (ven. Анна Павловна Философова, 1837–1912) on venäläinen filantrooppi ja feministi. Hän on yhdessä  Maria Trubnikovan ja Nadezha Stasovan kanssa Venäjän naisasialiikkeen varhaisia toimijoita.


title: Anna Filosofova

text: Omaa sukuaan Anna Pavlova Diaghilev syntyi Pietarissa varakkaaseen aatelisperheeseen. Hänen isänsä Pavel Dmitrievich Diaghilev toimi virkamiehenä valtionvarainministeriössä, ennen eläköitymistään vuonna 1850. Isä loitti oman tislaamoyrityksensä Permissä, mutta hänen pakkomielteisen uskonnollisuuden vuoksi Annan äiti, Anna Ivanova, otti kyseisen yrityksen haltuun vuonna 1855. Vanhimpana yhdeksästä lapsesta, Anna sai venäläisen aatelistoperheen tapaan koulutuksensa kotona.


title: Anna Filosofova

text: Vuonna 1855 Anna meni naimisiin sota – ja puolustusministeriön virkamiehen Vladimir Dmitrievich Filosofovin kanssa. He saivat 6 lasta, kolme poikaa ja kolme tyttöä. Heidän nuorin poikansa Dmitri yhdessä serkkunsa Sergei Diaghilevin kanssa perustivat kuuluisan taidelehden Mir Iskusstvan.


title: Anna Filosofova

text: Vierailtuaan aviomiehensä perheen tilalla, kyseisen tilan tapa käyttää maaorjia työvoimana sai Filosofovan pohtimaan sosiaalisia ongelmia: hänen perheensä ei käyttänyt maaorjia. Tämän lisäksi hänen aviomiehensä isä käytti tunnetusti seksuaalisesti hyväksi maalaisnaisia tilallaan.


title: Anna Filosofova

text: Maaorjien vapauttaminen Venäjällä 1861 oli käännekohta Filosofovan käsitykselle sosiaalisista ongelmista, kuten myös Trubnikovan tapaaminen. Trubnikova antoi hänelle kirjoja liittyen “naiskysymykseen”, ja he keskustelivat usein kyseisistä kirjoista.


title: Anna Filosofova

text: Filosofovan, Trubnikovan ja Stasovan muodostama triumviraattin projekteihin lukeutui Pietarissa toiminut yhdistys, joka tarjosi halpaa majoitusta hyväksikäytetyille ja hylätyille naisille. Filosofova toimi yhdistyksen johtajana vuosien 1859 – 1879 välillä, ja johti kyseisen yhdistyksen laajentumista perustamalla koulun, ruokaloita, asuntoloita, lastenhoitokeskuksen sekä kaupan. Tämän lisäksi yhdistys sai laajan sopimuksen tehdä armeijalle uniformuja vuonna 1871. Halvan majoituksen lisäksi yhdistys tarjosi naisille töitä, esimerkiksi ompelun parissa. Filosofova uskoi, että apurahan antamisen sijasta, oli välttämätöntä luoda olosuhteet, jotka auttaisivat köyhiä ansaitsemaan omat tulonsa. Hänen mukaansa koulutuksen ja moraalinen kehittämisen kautta köyhät saivat näitä mahdollisuuksia elättää itsensä.


title: Anna Filosofova

text:
Triumviraatin aloitteisiin kuului myös naisten koulutus. Filosofova ja Stasova tukivat naisten oikeutta osallistua luennoille Pietarin yliopistossa. Vuonna 1868, he keräsivät neljän tuhannen allekirjoittaman vetoomuksen tsaari Aleksanteri II :lle, pyytäen häntä aloittamaan ensimmäiset korkeamman koulutuksen kurssit Pietarin yliopistossa. Lisäksi Filosofova valittiin naisten korkeamman koulutuksen kursseja järjestävän komitean puheenjohtajaksi. Konservatiivisten naisten vastarinta oli kuitenkin vahva ja kansanvalitusministeri Dmitri Tolstoi ei kannattanut naisten ottamista yliopistoihin. Hän kuitenkin salli naisten osallistumisen julkisille luennoille. Kyseiset kurssit herättivät kuitenkin negatiivisia reaktioita, ja useat lehtiartikkelit kuvasivat niiden haitallisuutta naisille. Useat naiset päättivät lähteä esimerkiksi Zürichiin päättämään opintonsa. Aluksi hallinto piti kurssit avoimena, mutta kun vallankumouksellisia ideoita levisi naisopiskelijoiden keskuudessa, kurssit suljettiin 1875. Filosofova kamppanjoi niiden uudelleen avaamisen puolesta. Hän sai lopulta virallisen luvan avata ensimmäinen naisten yliopisto Venäjällä, jotka tunnetaan Bestuzhev – kursseina, professori Aleksei Bestužev-Rjuminin mukaan.
Filosofovan sympatia vallankumouksellisia kohtaan saattoi hänet vaikeuksiin. Filosofova jäi kiinni rahan keräämisestä vallankumouksellisia järjestöjä varten, ja hänen karkotettiin maasta vuonna 1879. Hän sai palata maahan vuonna 1881.


title: Anna Filosofova

text: Palattuaan julkiseen elämään, Filosofova oli mukana Stasovan kanssa perustamassa “Venäläisten naisten keskinäisen hyväntekeväisyyden seuraa” (Russkoje żenkoje vzaimno-blagotvoritelnoje obšetšvo) vuonna 1895. Se oli Venäjän merkittävimpiä feministisiä järjestöjä bolshevikkien vallankumoukseen asti. Järjestö auttoi naisia työllistymään, tarjosi asuntolan ja sairaanhoitoa sekä osallistui myöhemmin kamppailuun naisten äänioikeus -liikkeen puolesta.


title: Anna Filosofova

text:
Myöhempinä vuosinaan, Filosofova kiinnostui teosofiasta, ja auttoi perustamaan Venäjän teosofian järjestöä vuonna 1908.
Vuonna 1911 juhlistettiin viidenkymmenettä kertaa Filosofovan ja naistenliikkeen saavutuksia. Sadat sekä venäläiset että ulkomaiset naisten organisaatiot osallistuivat kyseiseen juhlaan. Filosofova oli siis hyvin arvostettu: Nuorelle sukupolvelle Filosofova oli elävä legenda ja feminismin symboli.


title: Anna Filosofova

text: Filosofova menehtyi 17. maaliskuuta 1912. Hänen hautajaisiin osallistui tuhansittain ihmisiä kunnioittamaan hänen muistoaan.


title: Muhammad al-Bukhari

text: Abu 'Abd Allāh Muḥammad ibn Ismā'īl ibn Ibrāhīm ibn al-Mughīrah ibn Bardizbah al-Ju'fī al-Bukhari (; 19. heinäkuuta 810 – 1. syyskuuta 870), tai Bukhari (), jota kutsutaan yleensä nimellä Imaami al-Bukhari tai Imaami Bukhari, oli persialainen ulama (islamilainen uskonoppinut). Hän syntyi Buharassa, [[Uzbekistan]issa. Hänen kirjoittama [[Hadith|hadith-kokoelma]] tunnetaan nimellä "Sahih al-Bukhari". Sitä pidetään [[Sunnalaisuus|sunni-muslimien]] keskuudessa yhtenä alkuperäisimmistä ("sahih") hadith-kokoelmista. Toinen tunnettu hänen kirjoittamansa kirja on "Al-Adab al-Mufrad".


title: Muhammad al-Bukhari

text:
[[Luokka:Vuonna 870 kuolleet]]
[[Luokka:Vuonna 810 syntyneet]]
[[Luokka:Islamilaiset teologit]]


title: Puolan–Venäjän sota (1654–1667)

text: Puolan-Venäjän sota (1654-1667), joka tunnetaan myös nimellä kolmentoista vuoden sota, oli sarja konflikteja Puola-Liettuassa 1600-luvulla. Sotaan osallistuivat ukrainalaiset kasakat, Venäjä, Puola-Liettua ja Ruotsi.


title: Puolan–Venäjän sota (1654–1667)

text: Puolan-Venäjän sotaa edelsi Stolbovan rauha vuonna 1617 ja Deulinon välirauha 1618. Ne olivat supistaneet Moskovan alueita, ja näiden palauttamisen ajatus ei missään vaiheessa päässyt unohtumaan Venäjällä. Venäjä pyrki kuitenkin hiljalleen ajatella alkaa tavoitella Puola-Liettualle menetettyä Smolenskia. Alue oltiin menetetty 1630-luvulla käydyssä Smolenskin sodassa, kun vuonna 1632 tehdyssä ”ikuisessa rauhassa”.


title: Puolan–Venäjän sota (1654–1667)

text: Ikuinen rauha kuitenkin rikkoontui, kun ukrainalaiset kasakat siirtyivät Venäjän alaisuuteen. Sota alkoi, kun Boris Šeremetev aloitti hyökkäyksen toukokuussa 1654 idästä ja koillisesta kohti Puola-Liettuaa. Armeijan voima oli noin 100 000 miestä. Samaan aikaan myös kasakat tekivät oman hyökkäyksensä. Kasakoiden joukkojen suuruus oli noin 20 000 miestä. Smolensk kukistui, ja Venäjä jatkoi marssiaan kohti Itämerta. Tällöin Ruotsi tuli mukaan sotaan, sillä se halusi torjua Venäjän pääsyn Itämerelle. Ruotsin joukot onnistuivat miehittämään Suur-Puolan ja Puolan Liivinmaan se sai haltuunsa 1655. Venäjä sai vallattua Vilnan ja Kaunasin. Tässä kohtaa Puola näytti olevan romahduksen partaalla.